LANGKAWI DIBUKA KEPADA SEMUA NEGARA

KUALA LUMPUR: Kementerian Pelancongan, Seni dan Budaya (MOTAC) tidak mengehadkan pelancong asing yang akan menyertai Gelembung Pelancongan Antarabangsa bagi Projek Rintis Pulau Langkawi mulai 15 November ini.

Menterinya, Datuk Seri Nancy Shukri berkata, keputusan itu dibuat selepas prosedur operasi standard (SOP) yang ditetapkan telah wujud, termasuk pelancong perlu lengkap dua dos suntikan vaksin COVID-19 dan menjalani ujian calitan sebelum dan ketika berada di negara ini.

Bagaimanapun katanya, pelancong yang ingin datang ke Langkawi perlu menggunakan khidmat ejen pelancongan berlesen dengan MOTAC.

“Jadi mereka tidak boleh sesuka hati melawat tempat atau kampung secara peribadi kerana sudah mempunyai jadual lawatan sendiri. Jika berlaku apa-apa, pengusaha pelancongan itu perlu bertanggungjawab sepenuhnya,” katanya.

Beliau ditemui pemberita selepas Majlis Penyerahan Bantuan Kewangan Kepada Badan Bukan Kerajaan (BBK) dan Sumbangan Kepada Penggiat Seni di Pusat Pelancongan Malaysia (MATIC) hari ini.

Nancy berkata, walaupun dalam laporan mengatakan kes COVID-19 dijangka meningkat, pihaknya percaya usaha membuka industri pelancongan di Langkawi dapat membantu menaikkan semula sektor itu.

Katanya, apa yang penting adalah mengikut SOP yang ditetapkan, terutama sentiasa memakai pelitup muka dan pembasmi kuman serta menjaga jarak.

“Sektor ini masih perlu dibuka untuk membantu rakyat dan pada masa sama ekonomi negara kerana jika kita tunggu lebih lama, ramai yang akan terus hilang pekerjaan.

“Jadi saya harap semua pihak dapat berfikir secara ilmiah dan wajar usaha yang dilakukan ini,” katanya.

Malah kata Nancy, pemantauan yang dibuat pihaknya mendapati pengunjung yang ke Langkawi ketika ini juga dikesan tidak keluar atau berkumpul secara beramai-ramai serta ada yang memilih untuk hanya tinggal di tempat penginapan dan bermain di kolam mandi sahaja.

“Ini menunjukkan mereka mengambil langkah berhati-hati dan sekali gus membantu mengelak berlaku penularan dalam kalangan pengunjung di Langkawi,” katanya.

Beliau berkata, sejak pengumuman gelembung pelancongan itu baru-baru ini, banyak rumah inap desa di Langkawi telah menerima tempahan pelancong terutama dari Eropah.

Katanya, MOTAC juga sudah berbincang dengan beberapa syarikat penerbangan termasuk Emirates, Qatar dan Saudia berkenaan kemasukan pelancong.

“Malah kita juga turut terima tempahan rumah inap dari pelancong dari luar negara di lokasi-lokasi lain juga selain Langkawi. Ini menunjukkan keyakinan pelancong yang sudah bersedia masuk ke negara ini,” katanya.

Mengulas tentang pengusaha dalam sektor pelancongan yang masih tidak mahu mengambil pekerja kerana bimbang perusahaan perlu ditutup semula, Nancy berkata mereka sepatutnya mengambil peluang yang sudah diberikan kerajaan ketika ini.

Katanya, apa yang penting adalah mengikuti SOP yang ditetapkan dan yakin yang sektor ini akan menunjukkan perkembangan baik nanti. –AlHijrah Online


“ANDAI NERAKA ITU DI BUMI, GAZALAH TEMPATNYA” – JURUCAKAP PBB

GENEVA: Pejabat kemanusiaan Pertubuhan Bangsa-Bangsa Bersatu (PBB) pada Jumaat berkata badan antarabangsa itu tidak boleh menghantar trak bantuan ke utara Gaza berikutan konflik yang tercetus di wilayah yang dikepung itu.

“Jika neraka itu di bumi, utara Gazalah tempatnya,” kata jurucakap Pejabat PBB bagi Penyelarasan Hal Ehwal Kemanusiaan Jens Laerke pada taklimat akhbar mingguan di Geneva.

Laerke berkata trak yang membawa bantuan kemanusiaan PBB hanya sampai ke selatan Semenanjung Gaza dan tidak dapat memasuki ke kawasan utara Gaza yang didiami ratusan ribu penduduk, lapor Agensi Anadolu.

Sekumpulan pakar PBB baru-baru ini memberi amaran bahawa rakyat Palestin berisiko menjadi mangsa pembunuhan beramai-ramai memandangkan rejim Israel terus mengepung Semenanjung Gaza.

Sekurang-kurangnya 10,812 rakyat Palestin, termasuk 4,412 kanak-kanak dan 2,918 wanita terbunuh di Gaza sejak 7 Okt, menurut pihak berkuasa Palestin. — AlHijrah Online


29 RAMADAN PENENTU 1 SYAWAL – MUFTI WILAYAH

KUALA LUMPUR: Penentuan tarikh sambutan Hari Raya di negara ini berdasarkan kriteria apabila kenampakan anak bulan berada pada ketinggian tiga darjah dan 6.4 lengkungan yang dicerap pada 29 Ramadan setiap tahun.

Mufti Wilayah Persekutuan Datuk Prof Madya Dr Luqman Abdullah berkata di Malaysia penentuan tarikh Hari Raya adalah melalui kaedah gabungan antara ilmu Hisab (kiraan) dan Rukyah (anak bulan) atau lebih dikenali Imkanur-Rukyah iaitu menepati kadar tinggi hilal dan jarak lengkung antara hilal (sabit pertama selepas ijtima’) dan matahari.

“Penetapan kita adalah berdasarkan kepada hukum syarak di mana pada 29 Ramadan akan dibuat cerapan anak bulan untuk dilihat sama ada hari raya pada keesokan harinya ataupun kalau anak bulan tidak kelihatan maka akan beraya pada lusa.”

“Jadi itu yang kita amalkan selama berpuluh tahun dan sepatutnya tidak timbul isu tentang perkara ini, yang menjadi isu apabila ada pihak membawa pandangan negara lain yang berasaskan kepada pengiraan negara lain dan yang baru ini mengatakan bahawa raya pada hari Jumaat,” katanya ketika dihubungi Bernama di sini hari ini.

Luqman berkata melalui pemerhatian yang dijalankan oleh Pejabat Mufti Wilayah Persekutan bersama beberapa agensi yang terlibat menunjukkan bahawa saiz anak bulan yang dijangka adalah dua darjah dan memustahilkan untuk hari raya jatuh pada hari Jumaat.

“Berdasarkan kepada pengiraan kita pada 29 Ramadan ini pada hari Khamis ketinggian anak bulan tidak mencapai kriteria itu lagi iaitu berada pada ketinggian dua darjah, kebiasaanya pada 29 belum nampak lagi dan dari segi pengiraan adalah tipis dan tak mungkin akan nampak anak bulan.

“Bagaimanapun kita bergantung juga pada kuasa Allah, sebab itu pada pengiraan semasa kita katakan raya adalah pada hari raya Sabtu tetapi pengesahan yang tepat bergantung kepada kenampakkan anak bulan pada 29 Ramadan, kita hanya jangkakan hari raya mengikut keadaan semasa berdasarkan Imkanur-Rukyah,” katanya.

Luqman berkata jangkaan yang berada pada takwin semasa kini berpandukan perkembangan ilmu astronomi dan pejabat mufti sememangnya sentiasa berbincang bersama bahagian astronomi Jabatan Ukur dan Pemetaan Malaysia (Jupem) mengenai data berkenaan.

“Apa yang berlaku pada tahun lepas adalah apabila jangkaan yang dibuat adalah lima darjah iaitu hampir dengan kriteria yang telah ditetapkan dengan ketinggian tiga darjah dan 6.4 lengkungan.”

“Ketika itu juga kebolehnampakan anak bulan begitu jelas dengan keadaan cuaca yang cerah, tiada awan yang melindungi anak bulan,” katanya.

Beliau berkata selain itu tarikh Hari Raya mestilah bergantung kepada pengisytiharan Penyimpan Mohor Besar Raja-Raja pada 29 Ramadan 1444H bersamaan 20 April ini bagi penentuan tarikh permulaan 1 Syawal.

“Maklumat daripada 29 lokasi cerap anak bulan di seluruh Malaysia akan dikumpulkan selepas itu akan dilaporkan kepada Penyimpan Mohor Besar Raja-Raja barulah umumkan kepada masyarakat,” katanya.–AlHijrah Online


‘MUSA’ADAH TIJARIYYAH’ BANTUAN SEHINGGA RM30,000 UNTUK USAHAWAN ASNAF

KUALA LUMPUR: Musa’adah Tijariyyah inisiatif terbaharu diperkenalkan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri bagi membantu usahawan-usahawan asnaf di Malaysia.

Menurut Zulkifli, Musa’adah Tijariyyah akan memperuntukkan RM5,000 sebagai modal permulaan perniagaan kepada usahawan asnaf dan bantuan tambahan sehingga RM30,000 akan diberikan bergantung kepada prestasi perniagaan pemohon selama enam bulan.

“Kita akan beri bimbingan, jaminan kepada mereka serta pantau perniagaan mereka.

“Selepas ini mereka akan dinilai menerusi laporan perniagaan mereka dalam tempoh enam bulan,” katanya dalam rancangan Dengar di TV AlHijrah, malam tadi.

Mengulas lanjut, bantuan Musa’adah Tijariyyah katanya akan disalurkan ke semua negeri melalui agensi-agensi agama di bawah Jabatan Perdana Menteri (JPM) Hal Ehwal Agama.

“Kita mempunyai banyak agensi yang bersama dengan kita (JPM Hal Ehwal Agama) yang mampu berkolaborasi antara satu sama lain, ini dapat memudahkan perniagaan dan kebolehpasaran usahawan.

“Kita tidak akan lepas tangan dan akan ambil satu tindakan terbaik (buat mereka),” katanya.

Dr Zulkifli juga menyeru kepada semua umat Islam untuk bersama-sama menyumbang kepada baitulmal selain daripada membayar zakat di negeri masing-masing bagi memperkasakan golongan miskin dan asnaf.

Responden Dengar episod malam tadi, Nurul Hazwani Zulkepli, menjadi usahawan asnaf pertama yang menerima bantuan Musa’adah Tijariyyah yang disampaikan sendiri oleh Zulkifli.

Dengar yang bersiaran secara langsung setiap hari Khamis, jam 9 malam merupakan cetusan idea Zulkifli untuk membantu mereka yang memerlukan bantuan.

Program yang dihoskan Wan Kamaruddin Wan Ibrahim dan Hazeman Huzir itu akan membawa responden bersiaran langsung di studio untuk berkongsi permasalahan selain membawa agensi yang berkaitan untuk menghulurkan bantuan.—AlHijrah Online


JADI MANGSA KEGANASAN RUMAH TANGGA: WANITA OKU MENTAL MOHON BANTUAN RUMAH, BILIK SEWA MURAH

IPOH: Seorang wanita orang kurang upaya (OKU) mental, yang mendakwa sering menjadi mangsa keganasan rumah tangga, memohon bantuan mana-mana pihak untuk menyediakan rumah atau bilik pada harga murah kerana sudah tidak sanggup tinggal bersama suaminya.

Mangsa, 36, yang hanya ingin dikenali sebagai W, berkata dia berkenalan dengan suaminya, 40, melalui segmen kenalan di majalah dan berumah tangga pada 2014.

“Semuanya tidak seindah yang disangka apabila suami saya mula menunjukkan sisi gelapnya dua minggu selepas perkahwinan dengan perlakuan membuang dan mencampak barang di dalam rumah serta memukul saya.

“Kini, saya mendapat bantuan bayaran sewa rumah dari Jabatan Kebajikan Masyarakat sebanyak RM450… saya ingin keluar dari rumah ini serta memulakan hidup baru dan memohon bantuan orang ramai yang sudi menawarkan rumah atau bilik pada harga yang rendah kepada kami,” katanya pada sidang media di sini hari ini.

Lebih memilukan, emak W yang berusia 62 tahun dan berkerusi roda selepas kakinya dipotong akibat penyakit kencing manis turut menjadi mangsa dera apabila lelaki itu ingin melepaskan kemarahan.

“Dia mencampakkan kerusi roda ke arah saya dan emak sehingga mendapat perhatian jiran… mereka kemudian menelefon ambulans dan membawa kami ke hospital berdekatan bagi mendapatkan rawatan.

“Saya tidak pernah membuat laporan polis sehinggalah jururawat yang merawat saya dan emak melakukannya kerana merasakan kami telah didera,” katanya.

Wanita itu berkata suaminya sudah tiga kali ditahan polis namun dibebaskan kerana tiada bukti kukuh dan lelaki itu kini disiasat mengikut Seksyen 324 Kanun Keseksaan iaitu menyebabkan kecederaan menggunakan senjata.

Ketua Biro Pengaduan dan Perkhidmatan Awam MCA Perak Low Guo Nan berkata isu itu perlu diberi keutamaan oleh semua pihak serta perlu segera dilaporkan agar tidak berlanjutan.–AlHijrah Online


SAKSI, MANGSA DAKWAAN GANGGUAN SEKSUAL PENDAKWAH DIMINTA TAMPIL BERI KETERANGAN

KUALA LUMPUR: Polis Diraja Malaysia (PDRM) meminta saksi termasuk mangsa terlibat dengan dakwaan gangguan seksual membabitkan pendakwah terkenal tampil memberi keterangan bagi membantu siasatan.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan berkata, setakat ini beberapa individu sudah tampil memberi keterangan untuk membantu siasatan kes tersebut.

“Siasatan masih berjalan. Kita minta saksi-saksi yang mempunyai maklumat untuk tampil kepada pihak polis.

“Ini bagi membolehkan pihak polis merakam percakapan dalam siasatan kes berkenaan,” katanya seperti dilapor Harian Metro.

Jumaat lepas, PDRM mengesahkan telah memanggil semula pendakwah terkenal termasuk isterinya untuk diambil keterangan berhubung siasatan dijalankan.

Polis juga mengesahkan telah membuka satu kertas siasatan susulan video dan mesej lucah yang tular dalam aplikasi Telegram didakwa melibatkan seorang pendakwah terkenal.

Siasatan kes itu dijalankan di bawah tiga seksyen iaitu Seksyen 509 Kanun Keseksaan, Seksyen 14 Akta Kesalahan-Kesalahan Kecil 1955 serta Seksyen 233 Akta Komunikasi dan Multimedia 1998.–AlHijrah Online


KERAJAAN MOHON 20,000 KUOTA HAJI TAMBAHAN: MUJAHID

Menteri di Jabatan Perdana Menteri, Datuk Seri Dr Mujahid Yusof Rawa berkata, kerajaan akan memohon 20,000 kuota haji tambahan dari Arab Saudi bagi musim haji akan datang.

Ikuti laporan Berita AlHijrah siaran 22 November 2019. — AlHijrah Online


SUKAR UNTUK SEBARKAN ILMU AGAMA TANPA ILMU DUNIA

Ini kerana, dengan bantuan ilmu dunia, pembelajaran dan penyebaran agama Islam dapat dilakukan dengan lebih meluas agar memberi manfaat kepada ramai orang seterusnya menjanjikan kebaikan serta nikmat di akhirat.

KUALA LUMPUR: Umat Islam diingatkan untuk tidak mengabaikan ilmu dunia meskipun bersikap zuhud yang mengutamakan akhirat.

Pensyarah Pusat Bahasa, Universiti Islam Antarabangsa Malaysia (UIAM), Abdullah Bukhari Abdul Rahim berkata, keegoan individu yang berpegang kepada zuhud dan mengabaikan ilmu dunia akan menyebabkan ajaran Islam sukar berkembang.

“Kalau kita abaikan dunia, cari akhirat semata-mata apabila kita buka sekolah untuk sampaikan ilmu agama sukar untuk kembangkan tanpa ilmu duniawi.

“Kesimpulannya dunia ini adalah tempat kita bercucuk tanam, supaya kita boleh dapat hasil untuk menjadi kaya-raya di akhirat kelak,” katanya ketika menjadi panel dalam program Analisis yang membincangkan topik ‘Zuhud: Kejar Akhirat, Ilmu Dunia Ditinggalkan’.

Beliau dalam pada itu tidak bersetuju dengan tindakan individu yang menolak kepentingan ilmu dunia seperti bahasa, biologi, sains, kimia, fizik dan matematik dengan hanya memberi tumpuan kepada pendidikan agama.

Selain itu beliau juga menolak dakwaan sesetengah individu mengenai sistem pendidikan negara ketika ini tidak cukup ukhrawiyyah untuk menjamin kebahagian anak-anak di akhirat.

“Orang yang mengatakan begitu, perlu untuk membuka minda, dan melihat sistem pendidikan kita secara lebih menyeluruh, yang mana sudah banyak memberikan cerita-cerita kejayaan yang bermanfaat ketika di dunia mahupun di akhirat,” katanya.

Sementara itu, Pesuruhjaya Kanak-Kanak Suruhanjaya Hak Asasi Manusia (SUHAKAM), Profesor Datuk Noor Aziah Mohd Awal anak-anak tidak sepatutnya dijadikan mangsa kepada pegangan ibu bapa yang menolak ilmu dunia.

“Kita tahu hak pendidikan ini sangat penting untuk anak-anak membangun diri dan mencapai keupayaan yang paling tinggi. Ibu bapa perlu berfikir secara rasional,” katanya yang turut menjadi panel jemputan dalam Analisis Rabu lalu.

Isu zuhud sering menjadi perdebatan masyarakat lebih-lebih lagi apabila ada ibu bapa mengambil keputusan memberhentikan anak-anak daripada sekolah aliran biasa untuk memberi tumpuan kepada ilmu akhirat.

Rakaman perbincangan mendalam isu tersebut boleh disaksikan di saluran Youtube Analisis TV AlHijrah. — AlHijrah Online


BAYARAN KENAIKAN ELAUN GURU KAFA DIBERI SECARA TUNGGAKAN – JAKIM

PUTRAJAYA: Pembayaran kenaikan elaun guru Kelas Al-Quran dan Fardhu Ain (KAFA) akan dibuat secara tunggakan bermula Januari 2023 kepada semua guru KAFA di seluruh negara, kata Ketua Pengarah Jabatan Kemajuan Islam (Jakim) Datuk Hakimah Mohd Yusoff.

“Jakim akan menguruskan penyaluran semua pembayaran berkenaan melalui kerajaan negeri sebaik sahaja peruntukan tersebut diterima,” katanya dalam kenyataan hari ini.

Beliau berkata Jakim memahami kegusaran beberapa pihak mengenai pembayaran kenaikan elaun guru KAFA dan bantuan secara ‘one-off’ kepada imam, bilal, siak, guru KAFA dan guru takmir yang diumumkan Perdana Menteri Datuk Seri Anwar Ibrahim ketika pembentangan Belanjawan 2023 di Dewan Rakyat pada 24 Feb lepas.

Dalam Belanjawan 2023 itu, Anwar mengumumkan kerajaan bersetuju menaikkan elaun 35,000 guru KAFA sebanyak RM100 kepada RM1,100 dengan peruntukan tambahan lebih RM40 juta.

Anwar yang juga Menteri Kewangan berkata kerajaan juga bersetuju memberikan sumbangan khas RM600 kepada imam, bilal, tok siak, noja, marbut, guru KAFA dan guru takmir, dengan 70,000 orang akan menerima sumbangan itu melibatkan peruntukan lebih RM40 juta.

“Dengan kenyataan ini, Jakim menafikan dakwaan pihak tertentu yang mengatakan bahawa bayaran bantuan ‘one-off’ kepada imam, bilal dan guru KAFA tidak termasuk dalam senarai bantuan oleh pihak kerajaan,” kata Hakimah. –AlHijrah Online


ARAB SAUDI LANTIK 34 WANITA SERTAI BARISAN KEPIMPINAN DI DUA MASJID SUCI

ANKARA: Arab Saudi melantik 34 wanita untuk memegang jawatan dalam barisan kepimpinan di dua masjid suci di Makkah dan Madinah, lapor Anadolu.

Dalam satu kenyataan, Presiden Umum untuk Hal Ehwal Dua Masjid berkata pelantikan itu bertujuan untuk membangunkan lagi perkhidmatan yang disediakan buat pelawat yang mengunjungi masjid berkenaan.

“Ia sebahagian daripada perubahan kualitatif yang sedang dilaksana oleh kerajaan untuk kaum wanita Arab Saudi yang mempunyai kelayakan…,” menurut kenyataan itu.

Pada Ogos 2021, Arab Saudi melantik dua wanita sebagai pembantu kepada ketua Presiden Umum untuk Hal Ehwal Dua Masjid Suci.

Awal bulan ini, Arab Saudi mengumumkan pelantikan 32 wanita sebagai pemandu di bawah Program Pemimpin Kereta Api Ekspres Haramain.

Negara yang kaya dengan minyak itu telah mengambil beberapa langkah untuk memperkasakan wanita sejak beberapa tahun kebelakangan ini termasuk membenarkan wanita memandu dan mendaftar dalam perkhidmatan tentera.–AlHijrah Online


DOKTOR SERTAI PROTES TIDAK DIKENAKAN TINDAKAN DISIPLIN – ADHAM BABA

KUALA LUMPUR: Tiada sebarang tindakan akan diambil terhadap semua doktor kontrak yang menyertai perhimpunan aman Gerakan Hartal Doktor Kontrak yang berlangsung, semalam.

Menteri Kesihatan, Datuk Seri Dr Adham Baba berkata, kesemua doktor kontrak yang menyertai himpunan tersebut berhak melakukan tindakan tersebut.

“Berkenaan dengan tindakan disiplin (terhadap doktor yang sertai himpunan), kita tidak akan ambil tindakan disiplin.

“Perjanjian kita dah buat, mereka berhak untuk melaksanakan apa yang mereka buat,” katanya dalam Mesyuarat Khas Dewan Rakyat, hari ini.

Semalam, perhimpunan Gerakan Hartal Doktor Kontrak yang berlangsung pada jam 11 pagi semalam disertai semua doktor-doktor kontrak di seluruh negara.

Tindakan tersebut sebagai bantahan kerana tuntutan mereka untuk diserapkan ke jawatan tetap tidak dipenuhi.—AlHijrah Online


PEKERJA RESTORAN DIDAKWA HENDAP PEMBACA BERITA DI TEMPAT KERJA

KUALA LUMPUR: Seorang pekerja restoran mengaku tidak bersalah di Mahkamah Majistret di sini hari ini atas pertuduhan menghendap seorang pembaca berita wanita di tempat kerjanya dan melalui media sosial, minggu lepas.

Muhammad Azhari @ Azari Abd Rahman, 55, didakwa melakukan pengintaian terhadap Ainaa Kamalia Jamaludin, 31, dengan menghantar mesej melalui media sosial dan berulang kali pergi ke tempat kerja wanita itu di Awesome TV, di sini pada 4 petang, 17 Sept lepas.

Dia didakwa melakukan kesalahan itu mengikut Seksyen 507A Kanun Keseksaan yang membawa hukuman penjara maksimum tiga tahun atau denda atau kedua-duanya, jika sabit kesalahan.

Selepas pertuduhan dibacakan jurubahasa mahkamah, Muhammad Azhari yang berada di dalam kandang tertuduh dilihat beberapa kali menyatakan: “Saya nak (hendak) jumpa dia (sahaja)”.

Majistret Atiqah Mohamed @ Mohamad Saim berkata: “Kamu ada peguam, biar peguam kamu yang cakap” dan tertuduh dilihat berdiam diri selepas ditegur majistret.

Pegawai Pendakwa ASP Muhamad Sapri Yaakub menawarkan jaminan RM3,000 dengan seorang penjamin, namun peguam Mohamad Zaidi Othman yang mewakili tertuduh memaklumkan kepada mahkamah ahli keluarga tidak berhasrat untuk menjamin dan memohon agar tertuduh dihantar ke hospital untuk mendapatkan status kesihatan mentalnya.

“Saya ingin membuat permohonan mengikut Seksyen 342 Kanun Tatacara Jenayah agar anak guam dihantar ke hospital berhubung kesihatan mentalnya.

“Sebelum ini, dia pernah didaftarkan di Jabatan Psikiatri Hospital Kuala Lumpur (HKL) tetapi dia tidak pergi untuk mendapatkan rawatan. Mohon satu tarikh singkat untuk saya dapatkan rekod daripada HKL,” kata Mohamad Zaidi.

Muhamad Sapri tidak membantah permohonan itu.

Atiqah tidak membenarkan tertuduh diikat jamin dan menetapkan 6 Okt ini untuk mendapatkan rekod tentang kesihatan mental tertuduh.

Pada 29 Mac lepas, Dewan Rakyat meluluskan Rang Undang-Undang Kanun Keseksaan (Pindaan) 2023 dengan seksyen baharu 507A dimasukkan ke dalam Kanun Keseksaan (Akta 574) bagi kesalahan menghendap. –AlHijrah Online


DOAKAN PERGERAKAN JEMAAH HAJI KE ARAFAH LANCAR – MOHD NA’IM

MAKKAH: Umat Islam diajak untuk mendoakan kesejahteraan jemaah haji Malaysia yang sudah mula bergerak ke Arafah untuk ibadah wukuf.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar dalam pada itu berkata, jemaah haji Malaysia diingatkan untuk melipatgandakan amalan ibadat, terus menjaga adab serta memperbanyakkan zikir dan bersabar dalam melaksanakan ibadah haji.

“Alhamdulillah. Saya bersama pengurusan Tabung Haji telah membuat pelepasan jemaah menuju ke Arafah yang bermula hari ini 8 Zulhijjah seawal jam 7 pagi.

“Saya telah berziarah ke Maktab 80 dan 83 Al Fajer Al Badia Hotel bagi melihat sendiri pergerakan seramai 1,200 jemaah yang menaiki bas untuk berwukuf di Arafah.

“Saya juga ingin mengajak semua umat Islam agar mendoakan pergerakan kesemua jemaah haji ke Arafah berjalan dengan lancar dan selamat,” kata Mohd Na’im dalam catatan di Facebooknya.

Seramai 31,600 jemaah haji Malaysia mula bergerak ke Arafah secara berperingkat bermula 7 pagi waktu Arab Saudi.

Sejumlah 21 bas disediakan untuk setiap maktab penginapan bagi membawa jemaah haji Muassasah dalam tiga penggiliran perjalanan ke Arafah, 22 kilometer dari Masjidil Haram. — AlHijrah Online


POLIS TAHAN LELAKI PUKUL KEPALA, KELUARKAN KATA KESAT KEPADA PEMANDU WANITA

KUALA LUMPUR: Lelaki tular videonya memukul kepala seorang pemandu wanita semasa dalam perjalanan dari Cameron Highlands menuju ke Tapah Perak, petang semalam, ditahan polis hari ini.

Memetik laporan media tempatan, lelaki tersebut telah ditahan petang tadi dan telah dibawa ke Ibu Pejabat Polis Daerah (IPD) Tapah bagi tindakan lanjut.

Difahamkan Ketua Polis Perak Datuk Mohd Yusri Hassan Basri akan mengeluarkan kenyataan berhubung kejadian dalam masa terdekat.

Terdahulu tular video memaparkan seorang lelaki berbaju merah keluar daripada kereta Proton Persona dipandunya dan mengetuk cermin kenderaan di belakangnya sebelum memarahi pemandu wanita serta memukul kepala mangsa.

Dalam kejadian kira-kira jam 5.30 petang melibatkan pemandu wanita berusia 24 tahun berkenaan dilemparkan kata-kata kesat oleh lelaki itu sebelum kepalanya dipukul.—AlHijrah Online


MAIWP, YADIM BANTU KEKANG KEMISKINAN HAID

KUALA LUMPUR: Majlis Agama Islam Wilayah Persekutuan (MAIWP) dan Yayasan Dakwah Islamiah Malaysia (YADIM) menyediakan tuala wanita percuma bagi mengekang isu kemiskinan haid dalam masyarakat Malaysia.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, kemiskinan haid merupakan isu global yang memberi kesan kepada kelompok miskin bandar.

Tambahnya, usaha dan kempen kesedaran perlu digiatkan dalam masyarakat.

“Sebagai permulaan, Kedai @maiwphq dan YADIMart @YadimOfficial menyediakan tuala wanita percuma.

“Boleh dapatkan di rak Gerobok Rezeki Kedai MAIWP dan Bank Makanan YADIMart,” katanya menerusi ciapan di akaun Twitter beliau.

Zulkifli menganggap usaha tersebut akan diteruskan menerusi sokongan agensi-agensi di bawah kementeriannya kerana ia berkait rapat dengan pelbagai akar permasalahan yang berlaku dalam masyarakat.

Sementara itu, beliau turut mengucapkan terima kasih kepada semua pembayar zakat serta penderma infaq dalam membantu usaha-usaha yang agensi-agensi dibawahnya.


TIADA LARANGAN JUAL PETROL BAWAH HARGA SILING

Oleh Zaim Zamani

PUTRAJAYA: Syarikat atau pengusaha stesen minyak disyorkan menjual produk petroleum di bawah harga siling ditetapkan kerajaan.

Menteri Perdagangan Dalam Negeri Dan Hal Ehwal Pengguna, Datuk Seri Saifuddin Nasution Ismail berkata syor itu bukan sahaja memberi manfaat kepada pengguna, malah mampu meningkatkan persaingan dalam kalangan pengusaha stesen minyak.

Katanya, ketika ini kesemua 3,500 stesen minyak diterajui enam pemain industri utama menjual produk petroleum mengikut Mekanisme Harga Automatik (APM) iaitu RM2.08 bagi seliter petrol RON95.

“Tiada peraturan yang menyatakan petrol tidak boleh dijual di bawah harga apungan yang ditetapkan kerajaan.

“Jadi saya syorkan idea untuk pengusaha stesen minyak bersaing menjual harga petrol pada kadar bersesuaian di bawah harga apungan,” katanya kepada pemberita selepas menghadiri Simposium  Persaingan Setara dan Kos Sara Hidup bertema ‘Seiring dan Sejalan’ di sini hari ini.

Mengulas lanjut, Saifuddin berkata jika pengusaha mengamalkan prinsip persaingan dengan meningkatkan inovasi dan kecekapan serta memberi fokus pada perniagaan jualan minyak, beliau yakin harga petroleum dapat dikurangkan.

“Jika dilaksanakan kita boleh tengok stesen minyak jual pada harga berlainan. Contohnya, Shell letak harga RM2.06, Petron RM2.07 dan pergi BHP harga ditunjukkan ialah RM2.04,” katanya.

Saifuddin berkata ketika ini kerajaan melakukan beberapa langkah antaranya pemberian subsidi untuk mengurangkan harga minyak.

Beliau berharap cadangan pengurangan harga itu disambut baik pengusaha stesen minyak.

KPDNHEP juga bersedia mendengar pandangan dan berbincang dengan pengusaha berhubung syor itu bagi memastikan ia dapat dilaksanakan. — AlHijrah Online

Artikel berita ini disunting Syed Azwan Syed Ali.


AINUL DISERANG SAWAN BERULANG KALI, BAPA MOHON DOA ORANG RAMAI

KUALA LUMPUR: Kesihatan Ainul Mardhiah dilaporkan kembali tidak stabil apabila diserang sawan berulang kali semalam.

Perkara tersebut dilaporkan sendiri oleh ayahnya menerusi Facebook sebentar tadi.

“Ainul agak “teruk” hari ni lepas diserang sawan berulang kali semalam. Ini kali pertama Ainul kena sawan. Dan ianya berlaku empat lima kali dalam tempoh tak sampai 12 jam,” katanya.

Jelasnya lagi, Ainul seakan tidak mampu bergerak buat masa sekarang kerana badannya kaku.

“Walaupun tanpa ada sebarang ubat tidur, keadaan Ainul sekarang seperti ditidurkan. Hanya bola mata saja Ainul mampu gerakkan.

“Doktor masih berusaha merawatnya. Kita semua sudah mendoakan yang terbaik untuknya. Sekarang tiba masanya saya serahkan urusan ini kepada yang Hak untuk menentukan.

“Jauh di sudut hati, Saya masih berharap keajaiban dari Allah swt. Semoga Allah swt izinkan Ainul kuat dan dipanjangkan usianya supaya saya dan keluarga masih dapat menjaga dan membesarkannya di depan mata,” tulisnya.

Di samping itu juga, dia sempat untuk memohon orang ramai agar terus mendoakan yang terbaik untuk Ainul Mardhiah.–AlHijrah Online


SERAH SEMULA ASET: KEPUTUSAN KERAJAAN AMBIL KIRA KEUPAYAAN, KESTABILAN KEWANGAN TH

KUALA LUMPUR: Keputusan kerajaan untuk menyerahkan semula aset Lembaga Tabung Haji (TH) dari Urusharta Jamaah Sdn Bhd telah mengambilkira keupayaan dan kestabilan kewangan Tabung Haji sekarang setelah kejayaan Pelan Penstrukturan dan Pemulihan Tabung Haji.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata TH akan memulakan perbincangan secara rasmi bersama pihak Kementerian Kewangan Malaysia untuk langkah-langkah pentadbiran pengambilan semula aset tersebut.

“Jabatan Perdana Menteri (Hal Ehwal Agama) menyambut baik pengumuman Perdana Menteri Datuk Seri Anwar Ibrahim untuk menyerahkan semula aset TH yang dipindahkan kepada syarikat tujuan khas (SPV) dimiliki sepenuhnya oleh Kementerian Kewangan pada tahun 2018.

“Jabatan Perdana Menteri (Hal Ehwal Agama) akan terus berusaha bersungguh-sungguh untuk melonjakkan Tabung Haji dengan tadbir urus integriti dan profesional demi menjaga kepentingan umat Islam dan para pendeposit,” katanya dalam kenyataan hari ini

Tambahnya keputusan yang dibuat perdana menteri selaku Menteri Kewangan telah membuktikan komitmen tidak berbelah bahagi Kerajaan untuk memartabat Tabung Haji selaku institusi berdaya saing serta model pengurusan terbaik yang menghayati nilai-nilai Islam.

Semalam ketika mengumumkan keputusan pemindahan semula aset tersebut Anwar berkata pertimbangan itu dibuat setelah meneliti laporan awal serta melihat TH kembali diurus dengan baik, peningkatan keyakinan pendeposit, serta pengurusan cekap dan berintegiriti oleh kepimpinan baharu institusi pengurusan haji negara itu.

Tambahnya rundingan berkaitan pemindahan semula aset berkenaan akan melibatkan kesemua aset yang telah dipegang SPV sebelum ini, dan penyerahannya akan dilakukan secara berperingkat.

Pada Mac 2019, Menteri di Jabatan Perdana Menteri (Hal Ehwal Agama) Datuk Seri Dr Mujahid Yusof Rawa ketika itu berkata langkah memindahkan aset RM19.9 bilion kepada SPV berjaya merapatkan jurang antara aset dan liabiliti yang ditinggalkan pentadbiran terdahulu. — AlHijrah Online


NEGARA ARAB KUTUK PENGEBOMAN HOSPITAL DI GAZA

MUSCAT, OMAN: Negara-negara Arab mengecam tindakan Israel mengebom Hospital Al-Ahli Baptist di Gaza pada Selasa.

Arab Saudi, Qatar, Oman, Mesir, Algeria, Lubnan dan Libya dalam kenyataan rasmi mengutuk serangan itu yang telah meragut ratusan nyawa, lapor Agensi Anadolu memetik kenyataan Kementerian Kesihatan di Gaza.

Negara-negara berkenaan menyifatkan insiden itu sebagai jenayah kejam, serta mencabul undang-undang antarabangsa dan undang-undang kemanusiaan antarabangsa.

Arab Saudi menyeru masyarakat antarabangsa berhenti berurusan dengan pihak yang berpendirian dwistandard.

Qatar menyifatkan pengeboman hospital itu sebagai “pembunuhan kejam beramai-ramai dan jenayah tidak berperikemanusiaan terhadap orang awam yang tidak berdaya.”

Sementara itu, Perdana Menteri Lubnan Najib Mikati mengecam tindakan segelintir masyarakat antarabangsa yang dilihat “berdiam diri” dengan jenayah yang dilakukan Israel.

Pada Selasa, Kementerian Kesihatan di Gaza dilaporkan berkata sekurang-kurangnya 500 orang terbunuh dalam serangan udara di hospital yang terletak di tengah Gaza itu.

Selain serangan udara, Israel turut menyekat bekalan air, elektrik, makanan dan ubat-ubatan.–AlHijrah Online


ENAM INDIVIDU CEDERA KENDERAAN DIHEMPAP POKOK DI TAMAN MALURI

KUALA LUMPUR: Enam individu cedera selepas kenderaan yang dinaiki mereka dihempap pokok tumbang ketika melalui Jalan Mahkota, Taman Maluri di sini, petang semalam.

Komander Operasi Pegawai Bomba Kanan 1 Mazuri Mat Zain berkata pihaknya menerima maklumat berhubung kejadian pada 4.07 petang dan seramai 18 anggota dari Balai Bomba dan Penyelamat Hang Tuah, Bandar Tun Razak dan Unit Bantuan Perkhidmatan Kecemasan dikerahkan untuk memberi bantuan.

Beliau berkata kejadian berkenaan melibatkan tiga kereta dan sebuah motosikal yang dihempap pokok susulan hujan lebat dan angin kencang.

“Enam mangsa terbabit terdiri daripada dua lelaki dan dua wanita serta dua kanak-kanak yang berusia lingkungan dua hingga 70 tahun itu mengalami trauma dan kecederaan ringan dan dihantar ke Hospital Ampang untuk rawatan.

“Usaha memotong dan mengalihkan pokok tersebut sedang dijalankan bagi membuka laluan yang terhalang. Operasi turut dibantu pihak Angkatan Pertahanan Awam dan Dewan Bandaraya Kuala Lumpur,” katanya dalam kenyataan semalam.


WAKTU OPERASI KEDAI MAKAN DILANJUTKAN HINGGA 6 PAGI SEPANJANG BULAN RAMADAN

PUTRAJAYA: Kerajaan membenarkan waktu operasi kedai makan atau restoran serta perkhidmatan penghantaran makanan dilanjutkan sehingga 6 pagi, sepanjang bulan Ramadan.

Menteri Kanan (Keselamatan), Datuk Seri Ismail Sabri Yaakob berkata, kebenaran tersebut hanya tertakluk dalam bulan Ramadan sahaja atas sebab keperluan untuk bersahur, bagi golongan bujang.

Bagaimanapun, keputusan tersebut tertakluk kepada syarat lesen yang dikeluarkan pihak berkuasa tempatan (PBT) negeri.

“Kerajaan memahami kesukaran golongan khususnya bujang untuk mendapatkan makanan untuk bersahur.

“Kebenaran operasi sehingga jam 6 pagi ini hanya tertakluk sepanjang Ramadan saja,” katanya.

Sementara itu, kebenaran penganjuran majlis berbuka puasa seperti bufet Ramadan di hotel, restoran dan lain-lain premis juga dibenarkan dengan pematuhan prosedur operasi standard (SOP) yang ketat.

Tambahnya, kapasiti tetamu juga perlu mengikut kebenaran ditetapkan kerajaan selain menyediakan pramusaji untuk juadah bufet.

“Penjarakan sosial dan susunan meja sejauh dua meter setiap satu perlu dipatuhi selain memerlukan pemantau untuk memastikan tetamu mematuhi SOP.

“Kerajaan juga memahami terdapat penganjuran majlis berbuka puasa anjuran kementerian dan syarikat namun pematuhan SOP ketat perlu dipatuhi,” katanya.—AlHijrah Online


PERSAUDARAAN, PERPADUAN UMAT ISLAM AKAN SENTIASA DIUJI, TITAH SULTAN NAZRIN

KUALA LUMPUR: Sultan Perak Sultan Nazrin Shah bertitah ikatan persaudaraan dan perpaduan dalam kalangan umat Islam, akan sentiasa diuji dengan pelbagai perkara yang akhirnya membawa kepada perpecahan dan persengketaan.

Baginda bertitah fitnah dan menyemaikan rasa benci kini semakin mempengaruhi pemikiran dan pendirian ummah, yang mendorong kepada pertelingkahan, keretakan hubungan dan perpecahan.

Sehubungan itu, baginda bertitah umat Islam sewajibnya memilih untuk melihat elemen persamaan, yang berupaya membina perpaduan ummah dalam semangat ‘biduk lalu kiambang bertaut’.

“Perpaduan ialah perkara yang wajib diutamakan dan dijiwai oleh insan yang menghayati roh Islam, kerana Islam ialah agama yang menekankan kepada aspek keamanan dan perdamaian.

“Umat Islam adalah bersaudara atas dasar tautan roh, yang seharusnya berperanan memperkukuh rasa kasih sayang, saling hormat-menghormati serta bersikap sopan terhadap orang lain,” titah baginda.

Sultan Nazrin bertitah demikian pada Majlis Perasmian Penutupan dan Pengurniaan Hadiah Tilawah dan Menghafaz Al-quran Peringkat Antarabangsa Ke-63 di Pusat Dagangan Dunia (WTC) di sini, malam tadi.

Sementara itu, Sultan Nazrin turut bertitah persaudaraan insaniah yang terjalin, diperkukuhkan dengan semangat persaudaraan yang berpegang pada satu akidah, terbina dari dasar tauhid yang mengaku tiada tuhan disembah melainkan Allah.

Titah baginda, masyarakat yang kuat terbina melalui perpaduan yang kukuh dan disebabkan itu, perpaduan sangat dianjurkan dan diterapkan menerusi amalan-amalan ibadah seperti solat berjemaah, solat Jumaat, bertadarus al-Quran, berqiamullail di masjid.

“Begitu juga falsafah yang tersirat di sebalik ibadah-ibadah zakat, sedekah, wakaf dan haji, juga tuntutan melakukan pelbagai tanggungjawab fardu kifayah,” titah baginda. — AlHijrah Online


WARGA EMAS DITEMUKAN LEMAS SELEPAS HILANG SEMASA CUBA SELAMATKAN DUA RAKAN

ALOR GAJAH: Seorang warga emas ditemukan lemas, selepas hilang dibawa arus semasa dia cuba menyelamatkan dua rakannya yang hampir lemas di Pantai Cermin, Kuala Sungai Baru di sini hari ini.

Ketua Polis Daerah Alor Gajah Supt Arshad Abu berkata mayat Haudi Sujai, 63, ditemukan kira-kira pukul 3 petang tadi, terapung tidak jauh dari lokasi dia dikatakan hilang.

Beliau berkata kejadian bermula sekitar pukul 11 pagi semasa Haudi bersama dua rakannya sedang memancing sekitar Pantai Pulau Masjid apabila air mulai pasang, dan dua rakannya itu hampir lemas apabila dibawa arus deras.

“Warga emas itu dipercayai cuba membantu (rakan), namun arus air yang kuat menyebabkan lelaki itu terus dihanyutkan, manakala dua rakannya berjaya diselamatkan orang kampung,” katanya dalam kenyataan di sini hari ini.

Arshad berkata Haudi bersama tujuh lagi rakannya dari Balakong, Selangor datang ke Pantai Cermin sejak pukul 10 pagi semalam untuk memancing di kawasan berkenaan.

“Warga emas itu dibawa ke pantai dan disahkan meninggal dunia oleh Pegawai Perubatan Hospital Port Dickson, Negeri Sembilan sebelum dirujuk ke Hospital Alor Gajah untuk bedah siasat,” katanya.–AlHijrah Online


BANTUAN KHAS RM1,000 UNTUK PENJAWAT AWAM PERAK

IPOH: Kerajaan Perak mengumumkan pembayaran bantuan khas kewangan RM1,000 untuk penjawat awam bagi menghargai sumbangan dan pengorbanan mereka.

Menteri Besar, Datuk Seri Saarani Mohamad, berkata pembayaran itu akan dibuat seawal Januari tahun depan.

“Selepas dua tahun mengharungi kehidupan bersama COVID-19, penjawat awam di negeri ini tetap teguh dan komited sebagai pelaksana dalam memberi khidmat yang tidak berbelah bahagi kepada rakyat.

“Sebagai tanda penghargaan, kerajaan negeri mengumumkan pemberian bantuan khas kewangan RM1,000. Pembayaran akan dibuat seawal Januari 2022,” katanya.

Beliau berkata demikian ketika membentangkan Belanjawan Perak 2022 pada Persidangan Dewan Undangan Negeri (DUN) di Bangunan Perak Darul Ridzuan, di sini, hari ini.

Saarani berkata, bagi meningkatkan kemudahan kepada penjawat di bawah pentadbiran kerajaan negeri, tambahan RM1 juta disediakan untuk Kumpulan Wang Pendahuluan Membeli Kenderaan.

Beliau berkata, setiap Ahli Dewan Undangan Negeri (ADUN) diperuntukkan sebanyak RM300,000 merangkumi RM100,000 dalam bentuk ‘Outright Grant’ (OG) dan RM200,000 bagi projek kecil untuk masyarakat melalui Program Pemantapan Infrastruktur Bagi Memacu Kesejahteraan (PEMACU).

“Setiap Ahli Majlis Mesyuarat Kerajaan Negeri ditambah RM200,000 lagi iaitu RM100,000 dalam bentuk OG dan RM100,000 bagi kerja pembangunan untuk manfaat rakyat dan boleh dibelanjakan merentasi kawasan DUN masing-masing,” katanya. -AlHijrah Online


‘ABANG VIVA’ DIANUGERAH ADIWIRA PRIHATIN MUSIBAH

KUALA LUMPUR: ‘Abang Viva’ atau nama sebenar Azwan Omar, 29, diberi penghargaan oleh Angkatan Pertahanan Awam Malaysia (APM) atas keprihatinannya membantu mangsa-mangsa banjir di Shah Alam, baru-baru ini.

Sijil penghargaan Adiwira Prihatin Musibah disampaikan Ketua Pesuruhjaya APM, Aminurrahim Mohamed.

Azwan turut berkongsi video di aplikasi TikTok menyatakan penghargaan yang diterima itu atas berkat doa keluarga dan orang ramai.

“Alhamdulillah atas berkat doa mak ayah dan orang ramai semua. Saya telah menerima penghargaan Adiwira Prihatin Musibah,” katanya.

Kisah ‘Abang Viva’ tular di media sosial selepas usahanya untuk membantu mangsa-mangsa banjir di Selangor, sehingga sanggup datang dari Melaka dengan berbekalkan wang RM50 hanya untuk mengisi minyak kereta dan membeli makanan.—AlHijrah Online


14 WARGA ASING BERGELANG PINK DITAHAN BERSIAR-SIAR

KOTA TINGGI: Sekumpulan warga asing memakai gelang ‘pink’ ditahan polis selepas ditemui bersiar-siar di sekitar bandar Kota Tinggi pagi tadi.

Ketua Polis Daerah Kota Tinggi, Superintendan Hussain Zamora berkata, seramai 14 warga asing ditahan terdiri daripada 12 warga Nepal serta masing-masing seorang warga India dan Bangladesh.

Menurutnya, warga asing terbabit sedang menjalani perintah kuarantin berikutan penularan COVID-19 di tempat kerja.

“Hasil rondaan gabungan dari Task Force COVID-19 Balai Polis Kota Tinggi dan Kementerian Kesihatan Malaysia (KKM) menahan 14 warga asing di beberapa tempat di sekitar bandar Kota Tinggi.

“Hasil siasatan awal mendapati mereka menunggu giliran untuk memotong gelang kuarantin, namun perbuatan bersiar-siar sebelum tamat arahan perintah kuarantin adalah satu kesalahan,” dalam kenyataannya hari ini.

Husain berkata kesemua individu berumur lingkungan 22 hingga 34 tahun itu ditangkap dan disiasat mengikut Seksyen 269 Kanun Keseksaan kerana melakukan perbuatan dengan cuai dan berbahaya yang boleh merebakkan penyakit berjangkit.—AlHijrah Online


MASALAH AIR DI KELANTAN, SABAH AKAN DITANGANI MESKIPUN LIBAT BELANJA BESAR

PUTRAJAYA: Masalah air di Kelantan dan Sabah akan cuba ditangani Kerajaan Persekutuan meskipun melibatkan belanja besar, kata Perdana Menteri Datuk Seri Anwar Ibrahim.

“Masalah air di Kelantan dan Sabah perlu ditangani kerana ia adalah masalah asas dan bukanlah hal politik,” katanya pada majlis perjumpaan bersama warga Jabatan Perdana Menteri bagi bulan Mei 2023 di sini hari ini.

Anwar berkata beliau sudah berunding dengan Ketua Menteri Sabah Datuk Seri Hajiji Nor dan Menteri Besar Kelantan Datuk Ahmad Yakob mengenai masalah air itu dan mempersembahkan kepada Sultan Kelantan Sultan Muhammad V bahawa kerajaan pusat perlu mengambil alih tanggungjawab mengenai masalah air walaupun belanjanya besar.

Semalam, Anwar berkata beliau akan mengundang Hajiji dan Ahmad Yakob dalam tempoh dua minggu ini untuk mencari jalan menyelesaikan masalah air di kedua-dua negeri itu.

Anwar yang juga Menteri Kewangan berkata berdasarkan perancangan, usaha mengatasi masalah air di Kelantan dan Sabah mengambil masa terlalu panjang dalam Rancangan Malaysia Ke-12 (RMK12) dan Belanjawan 2023.

Menurutnya, kerajaan juga sedang mempersiapkan kajian semula separuh penggal RMK12.

Beliau juga akan mengadakan perbincangan di peringkat Kementerian Ekonomi dan Kementerian Kewangan bagi menyelesaikan masalah bekalan air di Kelantan dan Sabah.

Anwar berkata hal-hal kemudahan asas seperti jalan berlubang dan berlopak di sesetengah bandar juga perlu diselesaikan dengan peruntukan RM1 bilion telah disalurkan tahun ini.

“(Dalam mengatasi hal kemudahan asas), penjawat awam perlu berganjak sedikit daripada perencanaan atau penggubalan dasar,” katanya.–AlHijrah Online


Tiada kompromi perihal Israel

WALAUPUN berhadapan dengan tekanan antarabangsa, Perdana Menteri Tun Dr. Mahathir Mohamed tetap kekal dengan keputusan untuk menghalang kemasukan atlet Israel daripada menyertai Kejohanan Renang Para Dunia di Sarawak yang akan berlangsung dari 29 Julai hingga 4 Ogos 2019.

Dr Mahathir menegaskan bahawa Malaysia tidak dapat menerima atlet Israel walaupun mengundang bantahan Jawatankuasa Olimpik Israel yang memberi tekanan berterusan kepada penganjur agar atlet mereka diberikan visa.

Akhirnya keputusan kerajaan Malaysia itu memaksa Jawatankuasa Paralimpik Antarabangsa (IPC) melucutkan hak Malaysia untuk menganjurkan kejohanan tersebut dan keputusan itu sudah dijangkakan keranan tekanan bukan sahaja terbit dari Israel tetapi rakan Israel adalah begitu hebat sekali.

Timbul kemusykilan sama ada keputusan untuk tidak membenarkan atlet Israel turut serta sama ada memberi manfaat kepada negara atau sebaliknya kerana ada pihak yang menyelar tindakan Malaysia yang berhujah tidak sepatutnya mencampuri urusan politik dengan sukan.

Malah ada yang berpendapat Malaysia akan menghadapi kesukaran untuk menganjurkan bukan sahaja acara sukan tetapi juga acara antarabangsa lain kerana besar kemungkinan acara lain akan turut disertai oleh peserta Israel.

Apakah dengan keputusan seperti ini akan membuatkan Malaysia terlepas peluang untuk memperkenalkan negara kepada masyarakat antarabangsa, kerana penganjuran acara seperti ini adalah landasan terbaik untuk orang asing mengenali lebih dekat Malaysia.

Umpamanya ketika Malaysia menjadi tuan rumah Forum Bandar Sedunia ke 9 (WUF) pada Februari 2018, perhatian dunia tertumpu ke Kuala Lumpur pada ketika itu. Harapannya ialah pendedahan sedemikian rupa akan membuatkan Malaysia sebagai destinasi pilihan bagi pelancong antarabangsa.

Perlu ditekankan juga salah satu syarat hak penganjuran WUF diberi kepada Malaysia adalah Kuala Lumpur tidak boleh menghalang mana-mana peserta dari negara luar dan ini termasuk Israel. Seperti diketahui beberapa pihak di Malaysia telah membantah kehadiran peserta Israel dalam WUF9.

Tetapi lazimnya Malaysia sentiasa konsisten dalam mengamalkan dasar menyisihkan Israel dalam setiap bentuk hubungan. Malah Malaysia juga secara langsung menyokong program yang dikenali sebagai BDS iaitu program memboikot, tidak melabur dan kenakan sekatan apa sahaja berkait dengan Israel. BDS yang mula diperkenalkan pada 2005 merangkumi semua perkara berkait Israel termasuk diplomatik, perdagangan, kebudayaan, pendidikan dan juga sukan.

Perlu ditekankan kontroversi Malaysia berkait Israel dan sukan bukanlah kali pertama tercetus kerana pada 2015 kerajaan Malaysia tidak meluluskan permohonan visa dua peserta luncur angin dari Israel yang berhasrat untuk bertanding dalam Kejohanan Luncur Angin Belia Dunia yang akan diadakan di Langkawi pada Januari 2016.

Berita tersebut mendapat perhatian dunia kerana kejohanan yang di anjurkan oleh Persekutuan Luncur Angin Antarabangsa (ISAF) adalah bertaraf antarabangsa dan berprestij yang telah bermula sejak tahun 1971 lagi. Kejohanan di Langkawi adalah edisi ke 45 dan disertai oleh lebih 400 peserta remaja dari 80 negara.

Seperti mana ada suara yang membantah keputusan kerajaan tidak memberi visa kepada atlet paralimpik renang ketika ini, ada juga rakyat Malaysia yang menuduh tindakan kerajaan yang tidak meluluskan visa kepada dua atlit Israel untuk kejohanan ISAF 2016 itu sebagai mencampuri urusan politik dan sukan.

Lebih mengaibkan lagi apabila tuduhan tersebut berpunca dari kumpulan yang menggelar diri mereka sebagai ahli politik berpengalaman.

Memang benar politik dan sukan tidak boleh dicampur aduk kerana asasnya sukan merentasi ideologi politik. Tetapi hakikatnya adalah sudah acap kali sukan digunakan sebagai senjata untuk meraih manfaat politik dan senario sebegini sudah dianggap begitu lazim.

India dan Pakistan umpamanya sering menggunakan pentas sukan untuk menonjolkan permusuhan politik di antara kedua-dua negara yang mempunyai kaitan sejarah yang rapat.

Apabila Malaysia menggunakan faktor sukan sebagai wadah untuk menyampaikan isyarat rakyat Malaysia mahu menyaksikan Israel meninggalkan wilayah yang ditakluk, kita bukannya negara yang pertama melakukannya kerana tindakan memboikot Israel adalah sesuatu yang begitu lumrah yang mencakupi pelbagai sektor seperti hasrat BDS.

Sebab itu juga rakyat jangan mudah terpedaya dengan slogan politik dan sukan tidak boleh dicampur aduk kerana kekejaman rejim Israel melampaui batas kemanusiaan.

* Dr. Azmi Hassan  adalah Pakar Geostrategi Universiti Teknologi Malaysia (UTM).


TABUNG WAKAF AIR: LEBIH RM2.5 JUTA TELAH DIAGIHKAN

KUALA LUMPUR: Sumbangan para pewakaf kepada Tabung Wakaf Air menyaksikan sejumlah RM2,586,498.98 telah diagihkan bagi membiayai projek-projek perkhidmatan air yang memberi manfaat kepada rakyat Malaysia.

Yayasan Waqaf Malaysia (YWM) memaklumkan dana yang diagihkan setakat 2 Julai 2023 itu digunakan untuk pelaksanaan 58 projek wakaf air.

“Wang wakaf itu digunakan untuk pembelian pam air, pemasangan paip, penggalian perigi, penyambungan paip ke rumah, penyediaan tangki simpanan air, penyenggaraan paip dan penyenggaraan tangki septik.

“Agihan wakaf dilaksanakan di setiap negeri di Malaysia,” jelas YWM.

Wakaf Air adalah satu bentuk pembiayaan kepada perkhidmatan air bersifat mudah, cepat dan mampan yang disediakan kepada rakyat yang memerlukan tanpa mengira agama, kaum dan bangsa di seluruh Malaysia.

Ia adalah inisiatif bersama antara YWM dan Kementerian Sumber Asli, Alam Sekitar dan Perubahan Iklim.

Setakat awal Julai lalu tabung tersebut telah berjaya mengumpul RM4,485,381.23.


Sikap rasis DAP semakin ketara

SHAH ALAM – Pas mendakwa sikap rasis DAP semakin ketara setelah menang
dalam PRU14 dan menduduki beberapa jawatan serta kementerian penting dalam
kerajaan.

Menurut Ketua Penerangannya, Nasrudin Hassan, banyak tindakan politik
yang dilakukan DAP mencetuskan sentimen perkauman, lapor Sinar Online.

Rasa kurang senang rakyat terhadap sikap rasis DAP kini semakin
meningkat menyebabkan veteran parti itu, Lim Kit Siang cuba mengelirukan rakyat
dengan membawa pelbagai dakwaan baharu bertujuan untuk menutup kelemahan
mereka.

“Pelbagai dakwaan baharu dibuat Kit Siang untuk menutup sikap
rasis DAP dan beberapa kelemahan yang dilakukan oleh pemimpin mereka dalam
kerajaan terutama melibatkan anaknya, Lim Guan Eng.

“Ini termasuklah dakwaan berkenaan rayuan Pas untuk mendapatkan
sokongan DAP bagi melantik Presiden parti, Datuk Seri Abdul Hadi Awang sebagai
Perdana Menteri. Pas tidak pernah cadangkan nama Abdul Hadi. Kit Siang menipu
dan membuat kesimpulan sendiri berdasarkan situasi genting ketika PRU13
lalu,” jelas beliau dalam satu kenyataan hari ini.

Ulas Nasrudin lagi, umum mengetahui bagaimana sikap DAP yang mengaku
demokratik, sebaliknya lantang menyekat hak dan kebebasan Pas untuk menjulang
agenda Islam yang diperjuangkan selama ini.

“Contohnya ketika Pas mahu meminda Akta 355 dan bantahan terhadap
pengharaman arak. Perkara-perkara tersebut membawa kepada campur tangan DAP
dalam pemilihan Ahli Jawatakuasa Kerja Pas pada 2015,” katanya.


NGO MINTA KERAJAAN PERTIMBANG BENARKAN PENGELUARAN KECEMASAN KWSP

PUTRAJAYA: Enam pertubuhan bukan kerajaan (NGO), yang mewakili kira-kira 320,000 pencarum Kumpulan Wang Simpanan Pekerja (KWSP) yang mempunyai baki simpanan RM100,000 ke atas, menyeru agar kerajaan membenarkan pencarum membuat pengeluaran kecemasan secara bersasar segera.

Antara NGO terlibat adalah Global Human Rights Federation (GHRF), Pertubuhan Gagasan Inovasi Rakyat Malaysia (PGIRM), Persatuan Pengguna Islam Malaysia (PPIM) dan Independant Living and Training Centre Malaysia.

Presiden GHRF S. Shashi Kumar berkata rakyat sedang bergelut dengan situasi ekonomi negara yang terjejas terus dan tertekan oleh kos kehidupan harian yang kian meningkat.

Beliau berkata para pencarum pada satu sesi dialog pada 4 Feb lepas, telah meluahkan keperitan dan penderitaan hidup akibat pandemik COVID-19 dan sehingga kini tidak dapat memulihkan kehidupan harian termasuk dibelenggu hutang tertunggak akibat kehilangan pekerjaan, pinjaman wang dan kadar bunga yang tinggi, serta gaji bulanan yang tidak dapat menanggung kos harian.

“Terdapat 15.5 juta ahli KWSP setakat Jun 2022 dan bukan semua pencarum yang minta buat pengeluaran. Oleh itu, kerajaan perlu beri pertimbangan untuk membenarkan individu yang terdesak membuat pengeluaran, supaya membantu mereka untuk memulakan hidup semula serta menempuh waktu yang susah ini,” katanya.

Shashi berkata demikian kepada pemberita selepas menyerahkan memorandum untuk perhatian Perdana Menteri Datuk Seri Anwar Ibrahim, supaya dapat membenarkan pencarum yang layak membuat pengeluaran segera.

Memorandum itu diterima pegawai khas setiausaha sulit kanan di Jabatan Perdana Menteri, Muhammad Fikri Khalid di sini hari ini. –AlHijrah Online


KENYATAAN ‘CURANG DENGAN IZIN ALLAH’ TIDAK BERADAB – MUFTI

KUALA LUMPUR: Pejabat Mufti Wilayah Persekutuan tampil memperjelaskan berkaitan kekecohan di laman media sosial mengenai individu yang mengeluarkan kenyataan bahawa perlakuan maksiat atau jahat berlaku dengan izin Allah SWT.

Jelas kenyataan itu lagi, walaupun semua perkara termasuk keburukan dan kejahatan dicipta oleh-Nya, namun sebagai adab terhadap Allah SWT umat manusia tidak boleh menisbahkan kepada-Nya kecuali perkara-perkara yang baik sahaja.

“Ucapan ‘saya melakukan maksiat ini dengan izin Allah SWT’ tidak melazimi bahawa Allah redha terhadap perbuatan maksiat tersebut.

“Ini kerana kehendak (iradah) Allah SWT tidak melazimi keredhaan-Nya dan sesiapa yang melakukan maksiat dengan pilihan dan kehendaknya sendiri, maka dia mendapat kemurkaan Allah SWT,” dalam kenyataan tersebut.

Mengulas lanjut, ucapan sebegini tidak sepatutnya disebut malah perlu dielakkan, apatahlagi jika diniatkan untuk menghalalkan perbuatan maksiat dilakukan oleh seseorang.

Terdahulu, tular sebuah video mengenai individu yang menyatakan setiap perlakuan maksiat yang dilakukan manusia adalah dengan izin Allah SWT.

Kenyataan dikeluarkan individu tersebut merujuk kes curang yang melibatkan seorang selebriti.—AlHijrah Online


SULTAN NAZRIN TITAH SURAU AL KARAMAH TIDAK DIROBOHKAN SEHINGGA SURAU BAHARU DIBINA

IPOH: Isu bantahan penduduk berhubung perobohan Surau Al-Karamah di Pasir Puteh, Ipoh yang disiarkan media termasuk TV AlHijrah mendapat perhatian Sultan Perak, Sultan Nazrin Muizzuddin Shah, yang turut memberi perkenan supaya surau itu tidak dirobohkan sehingga surau baharu siap dibina.

Setiausaha Kerajaan Negeri Perak, Datuk Ahmad Suaidi Abdul Rahim berkata susulan titah baginda sultan, beliau telah mengadakan perbincangan khas dengan pelbagai jabatan yang berkaitan untuk mencari jalan penyelesaian terbaik berhubung isu berkenaan.

Katanya perbincangan itu merumuskan beberapa perkara yang telah dipersembahkan kepada Sultan Perak.

“Selaras dengan pembangunan yang sedang berlaku dalam kawasan berkenaan, adalah dicadangkan surau yang sedia ada, digantikan dengan pembinaan surau yang lebih baik di lokasi lain dalam kawasan yang sama setelah berunding dengan jawatankuasa surau dan penduduk di kawasan berkaitan

“Pihak kerajaan akan menawarkan tapak gantian baharu sementara pihak pemaju akan membiayai kos sepenuhnya pembinaan sebuah surau baru.

“Surau sedia ada akan terus berfungsi dan tidak akan dirobohkan sehingga surau baharu dibina, dilengkapkan dan mula berfungsi untuk memenuhi keperluan penduduk,” kata Ahmad Suaidi dalam kenyataan hari ini.

Menurut beliau, Pegawai Daerah Kinta bersama Majlis Agama Islam Perak akan turut mengadakan sesi libat urus bersama semua pihak terlibat untuk memberikan penerangan dan mencari jalan penyelesaian dalam semangat bermesyuarah.

Jumaat lalu, kariah Surau Al Karamah membabitkan kira-kira 1,500 penduduk Rancangan Perkampungan Tersusun (RPT) Tok Chendang, Sri Murni dan Sri Keramat membantah perobohan surau tersebut yang didakwa ingin dipindahkan ke lokasi tidak sesuai.

Surau terbabit yang dibina sejak 1984 telah mendapat pengikhtirafan Majlis Agama Islam dan Adat Melayu Perak (MAIPK) sebagai surau diri Jumaat. — AlHijrah Online


Skim lantikan kontrak ganti skim tetap dan berpencen tahun depan

KUALA LUMPUR – Skim tetap dan berpencen untuk penjawat awam yang dilaksanakan selama ini mungkin digantikan dengan skim lantikan kontrak yang ditambah baik bermula tahun depan bagi lantikan baru, kata Ketua Pengarah Perkhidmatan Awam, Datuk Seri Borhan Dolah.

Langkah yang diputuskan dalam mesyuarat jawatankuasa khas pembaharuan
perkhidmatan awam pada Oktober 2018 bertujuan mengecilkan saiz perkhidmatan
awam secara berfasa dan berdasarkan keperluan, selain mengurangkan bebanan pencen
yang kini mencecah RM28 bilion, katanya.

Borhan berkata penjimatan yang disasarkan berdasarkan skim lantikan
kontrak untuk perkhidmatan awam itu ialah sebanyak RM5 bilion setahun.

Menurut beliau lagi, skim lantikan kontrak baharu itu yang kini sedang
diperhalusi akan menawarkan gaji serta kebajikan, perlindungan dan jaminan yang
lebih baik.

“Lantikan kontrak mungkin tidak menikmati kelebihan macam skim
lantikan tetap dan berpencen sekarang seperti pinjaman perumahan dan pinjaman
kenderaan, namun faedah tersebut mungkin diterjemah dalam bentuk elaun lebih
tinggi,” katanya kepada media, sebagaimana dipetik Bernama selepas merasmikan
Persidangan Pengurusan Sumber Manusia Sektor Awam 2019 di Putrajaya semalam.

Bernama juga melaporkan, Borhan berkata lantikan kontrak yang akan
diperkenalkan lebih dinamik dan bersesuaian dengan generasi Y yang tidak begitu
‘setia’ dan memberi mereka pilihan untuk keluar daripada perkhidmatan awam
dengan mudah selepas berkhidmat untuk tempoh tertentu.

Namun begitu, skim ini tetap tertakluk dibawah Akta Perkhidmatan Awam
yang melindungi kepentingan penjawat awam, tidak kira berstatus tetap atau
kontrak, bagi memastikan perkhidmatan mereka tidak ditamatkan dengan mudah jika
tidak terbukti bersalah.

“Jadi tidak bolehlah seseorang itu dilantik secara kontrak hari
ini dan esok dengan mudah perkhidmatannya boleh ditamatkan,” petik Bernama.

Manakala bagi penjawat awam sedia ada, beliau berkata mereka mungkin
diberi pilihan untuk beralih ke skim lantikan kontrak baharu itu.

Mengenai pengecilan saiz perkhidmatan awam, Borhan berkata kerajaan
menetapkan pengurangan lima peratus untuk tempoh tiga tahun iaitu satu peratus
tahun ini, dua peratus tahun depan dan dua peratus pada 2021, lapor Bernama.

Pengecilan itu dilakukan melalui penyumberan luar perkhidmatan, sistem
kerajaan digital dan pemansuhan mana-mana jawatan yang kosong lebih dua tahun
yang dilihat tidak ada keperluan untuk diisi.


KANAK-KANAK 9 TAHUN MAUT DICEKIK ABANG KANDUNG

MELAKA: Seorang kanak-kanak lelaki berusia sembilan tahun maut apabila dipercayai dicekik abang kandungnya dalam kejadian di rumah mereka di Kampung Bukit Piatu, di sini, sekitar jam 12 tengah hari semalam.

Ketua Polis Daerah Melaka Tengah, Asisten Komisioner Christopher Patit berkata polis masih menjalankan siasatan dan akan mengeluarkan kenyataan berhubung kejadian itu dalam masa terdekat.

Difahamkan suspek berusia 14 tahun itu kini dalam tahanan polis.

“Orang ramai dinasihatkan tidak membuat sebarang spekulasi yang boleh menganggu siasatan serta menjaga sensitiviti keluarga,” katanya ketika dihubungi.

Sementara itu, jiran-jiran yang ditemu bual menyuarakan rasa terkejut dengan kejadian itu.–AlHijrah Online


PEMBUKAAN SEMPADAN DI KLIA: KEGEMBIRAAN SUKAR DIGAMBARKAN – PENGEMBARA

SEPANG: Tarikh 1 April merupakan detik  yang ditunggu-tunggu rakyat Malaysia dan juga pengembara dari luar negara, iaitu pembukaan sempadan negara  bermula jam 12 tengah malam tadi.

Bagi pengusaha restoran nasi kandar Mohamed Shafiq Riswan Waris, 25, kerinduan terhadap datuk, nenek, emak dan pak cik saudara yang dipendam selama hampir setahun, terlerai sudah.

Sebaik datuknya, Datuk Mohamed Salibu, melangkah keluar dari Balai Ketibaan Antarabangsa KLIA, Mohamed Shafiq bersama empat sepupunya terus meluru ke sana dan memeluk lelaki itu yang baru tiba dari Chennai, India kira-kira pukul 6.30 pagi tadi.

“Datuk pergi ke India untuk berubat masalah buah pinggangnya dan sejak itu kami terpisah, hanya telefon menjadi penghubung kami.

“Sepanjang ketiadaan datuk, saya bersama ahli keluarga yang lain berusaha sedaya upaya menguruskan beberapa restoran datuk yang ada di Johor Bahru dan Melaka,” katanya yang tidak sabar untuk menyambut Ramadan bersama-sama datuknya nanti.

Sementara itu, bagi seorang pemuda dari Klang, Selangor, dia turut berkongsi kegembiraannya sebaik tiba di Lapangan Terbang Antarabangsa Kuala Lumpur (KLIA) dari Melbourne, Australia di sini pagi tadi.

Ng Hou Jun, 26, yang bekerja sebagai jurutera perisian di negara itu berkata selepas hampir dua tahun tidak pulang ke Malaysia lantaran pandemik COVID-19 yang melanda dunia, perasaan gembira itu sukar digambarkan dengan kata-kata.

Beliau berkata walaupun sebelum ini kerajaan Malaysia membenarkan warga tempatan yang berada di luar negara untuk pulang ketika sempadan negara ditutup bermula Mac 2020, keperluan menjalani kuarantin bagi tempoh lama dirasakan agak membebankannya, lantaran itu Ng membuat keputusan untuk tidak balik ke tanah air.

“Apabila saya akhirnya bersedia untuk menjalani kuarantin (sebaik tiba di Malaysia), pada 1 Mac lepas saya dan rakan wanita membeli tiket bertarikh 1 April 2022.

“Pada 8 Mac saya baca dalam media sosial kerajaan bersetuju membuka sempadan negara dan memansuhkan beberapa prosedur operasi standard (SOP) antaranya keperluan kuarantin, saya rasa sangat gembira. Rasa macam menang loteri,” katanya kepada Bernama di sini hari ini.

Ng berkata beliau dan rakannya akan bercuti selama sebulan di Malaysia sebelum kembali semula ke Australia.

“Perancangan kami di Malaysia untuk melawat ahli keluarga dan rakan-rakan yang sudah lama tidak berjumpa. Kami juga tak sabar nak ke (restoran) mamak makan roti telur dan nasi lemak yang kami rindukan,” katanya.

Sementara itu, guru sekolah antarabangsa di Malaysia, Gary Crick, 46, mendapati proses ketibaan lebih mudah dan cepat, hanya mengambil masa sejam berbanding sebelum ini yang memakan masa lebih dua jam.

Manuel Villada, 29, dari Mexico pula berkata beliau menaiki penerbangan Oman Air dari Dubai ke KLIA untuk menghadiri mesyuarat perniagaan dengan syarikatnya yang berpangkalan di Malaysia.

“Saya memilih hari ini, tarikh 1 April bersebab kerana saya mahu elakkan kuarantin. Selain mesyuarat dan kerja, saya merancang untuk melawat tempat tarikan pelancong di sini,” katanya dan menambah akan berada di Malaysia selama 10 hari.

Seorang lagi pengembara, Radu Lazar, 44, warganegara Romania berkata beliau merancang untuk berkunjung ke Malaysia pada Disember tahun lepas, bagaimanapun tertangguh berikutan kenaikan kes COVID-19 pada masa itu.

Beliau yang menaiki penerbangan Qatar Airways dari Doha berkata beliau merancang untuk menubuhkan satu cawangan syarikat di Malaysia, justeru beliau akan menginap beberapa minggu di sini untuk bertemu bakal rakan kongsi.

Lazar turut memuji proses yang lancar sebaik turun dari pesawat sehingga tiba ke Ketibaan Antarabangsa.

Pada 8 Mac lepas, Perdana Menteri Datuk Seri Ismail Sabri Yaakob mengumumkan sempadan negara dibuka semula pada 1 April selari dengan perancangan negara memasuki fasa peralihan ke endemik. —AlHijrah Online


23 MAUT, UNIVERSITI KABUL DISERANG DAESH

KABUL: Sekurang-kurangnya 23 orang termasuk pensyarah dan pelajar terbunuh dalam serangan di Universiti Kabul pada Isnin, 2 November.

Insiden terbabit turut menyebabkan lebih 80 yang lain cedera.

Serangan ke atas Universiti Kabul itu merupakan kali kedua dalam tempoh dua minggu.

Dalam kejadian pada Isnin, seorang pengebom bunuh diri meletupkan dirinya di tengah kampus sekitar jam 11 pagi waktu tempatan diikuti tembakan rambang oleh dua penyerang yang menyebabkan pelajar bertempiaran lari.

Menurut saksi, serangan berlaku selama sekitar dua jam.

Banyak mayat bergelimpangan antara meja dan kerusi selepas ditembak ketika berada di dalam kelas.

Difahamkan ketika kejadian ada himpunan anjuran kerajaan bagi meraikan hakim dan pegawai penyiasat yang menamatkan kursus yang diadakan di universiti itu .

Berdasarkan laporan media, Daesh mengaku bertanggungjawab melakukan serangan berkenaan. — AlHijrah Online


SERANGAN JANTUNG MENGEJUT: KENAPA KITA PERLU PEDULI?

Dr Azlan Helmy Abd Samat

Lokasi: Zon Merah Jabatan Kecemasan PPUKM. Situasi: seorang pesakit rebah ketika sedang bersolat.

Doktor A, ” It is VF (Fibrilasi Ventrikel), deliver SHOCK Now!!”

Doktor B, “I am clear, everyone clear?” Sambil memegang pedal alat renjatan elektrik mesin defibrilasi di dada pesakit.

ED Team (Tim Jabatan Kecemasan), ” Clear!”

Doktor B, ” Dialing up at 360 Joules, delivering shock Now!”

Kedush..”shock delivered!!” Doktor A, “Continue CPR now!”

Tim perubatan kecemasan di zon merah mencuba sedaya upaya selama 40 minit, namun bacaan di kaca monitor tidak menunjukkan sebarang tindak balas. Hanya flat line… jantung sudah berhenti!

Saya bisikkan ke telinga anak lelaki pesakit, “Encik tolong bacakan syahadah di telinga ayah, beliau sudah tiada, kami dah cuba sedaya upaya…..” Air mata anaknya bergenang… Innalillahiwainna ilahirrajiun…

Pemergian orang tersayang dengan cara dramatik dan mengejut sebegini memang sukar diterima. Namun, apa yang kita semua mampu atau boleh lakukan?

Persoalan pertama: Apa itu Cardiac Arrest atau serangan jantung mengejut? Apa itu Fibrilasi Ventrikel (VF)?

Sudden Cardiac Arrest adalah keadaan di mana fungsi jantung tiba-tiba berhenti. Fungsi elektrikal jantung yang menentukan ritma serta kadar jantung berdegup semenjak seseorang itu lahir, secara tiba-tiba berhenti atau mengalami kecelaruan ritma dikenali juga sebagai Fibrilasi Ventrikel (Ventricle Fibrillation).

Tahukah anda yang jantung kita berdegup secara puratanya 115,200 kali sehari, membantu pengaliran oksigen dalam darah ke otak, jantung, buah pinggang dan seluruh badan dengan mengepam 7,500 liter darah sehari!

Jika jantung berhenti berdegup walau hanya beberapa saat, aliran darah ke otak akan terhenti menyebabkan seseorang individu itu pengsan. Dan jika keadaan ini berterusan, tanpa bantuan awal kecemasan CPR, aliran darah akan terus terhenti dan mangsa akan mengalami kematian atau rosak fungsi saraf otak secara kekal.

Persoalan kedua: Realiti Serangan Jantung Mengejut.

Minggu lalu, dua anak kecil berusia enam dan empat tahun menjadi anak yatim sekelip mata setelah bapa mereka pergi buat selama-lamanya selepas mengalami serangan jantung ketika sedang bertanding dalam sukan sepak takraw.

Beberapa hari kemudian, seorang gadis diselamatkan oleh beberapa orang wanita yang tahu CPR.

Pengalaman peribadi penulis, insiden seorang lelaki pertengahan usia mengalami serangan jantung ketika bermain futsal telah diselamatkan anak saudara beliau yang tahu CPR amat menginsafkan.

Terbukti ilmu CPR yang dipelajari anak saudaranya ketika aktiviti pasukan beruniform di sekolah, membantu menyelamatkan bapa saudaranya yang ketika itu di ambang maut.

Seminggu kemudian mangsa dibenarkan keluar dari hospital tanpa sebarang kecacatan fungsi saraf kekal, kemudiannya terima rawatan susulan jantung oleh pakar jantung.

Mengapa natijah setiap kes berbeza? Ada manga yang berjaya dan ada gagal diselamatkan?

Jawapan sebenarnya terletak pada bahu kita sebagai ahli masyarakat yang menentukan kadar bystander CPR iaitu merujuk kepada kadar bantuan kecemasan awal diberikan orang awam sebelum ambulans sampai atau dibawa ke hospital untuk rawatan.

Persoalan ketiga: Peranan BYSTANDER CPR

Persoalan utamanya adakah rakyat Malaysia menyedari akan kepentingan ini?

Kajian Pan-Asian Resuscitation Outcomes Study (PAROS) menunjukkan kadar Bystander CPR di Malaysia hanyalah dalam sekitar 8 – 20 peratus bergantung kepada kepadatan dan lokasi penduduk. Ini jauh lebih rendah berbanding negara-negara seperti Jepun dan Australia yang kadarnya hampir mencecah 40 peratus.

Dengan kata lain, di negara kita, bagi setiap 100 kes serangan jantung yang berlaku, hanya lapan mangsa yang bernasib baik untuk menerima bantuan daripada orang di sekeliling kita.

Renungkan hal ini. Tanggunjawab ini, tanggungjawab kita Bersama. Mari kita belajar ilmu CPR ini dan ingatlah ayat Al Quran dari surah Al Maidah yang bermaksud,

“Menyelamatkan satu nyawa, seolah-olah menyelamatkan seluruh umat manusia”.

Penulis adalah Pakar Perubatan Kecemasan di Pusat Perubatan Universiti Kebangsaan Malaysia (PPUKM), Ketua Koordinator FIMALifeSaver 2019 dan Timbalan Setiausaha Agung Persatuan Perubatan Islam Malaysia (IMAM).


HAMPIR RM29 JUTA ZAKAT DIAGIH LZS, BANTU PENERIMA SAMBUT RAMADAN

SHAH ALAM: Lembaga Zakat Selangor (LZS) hari ini mula mengagihkan bantuan zakat sebanyak RM28,637,750 kepada 62,769 penerima asnaf fakir, miskin dan mualaf di seluruh Selangor bagi membantu golongan tersebut membuat persiapan awal menyambut kedatangan Ramadan dan Syawal tahun ini.

Ketua Divisyen Operasi Agihan Asnaf LZS Mohd Sabirin Mohd Sarbini berkata setiap mereka akan menerima antara RM300 dan RM1,000 bergantung kepada jumlah tanggungan sesebuah keluarga.

“Bantuan tersebut disalurkan melalui pembayaran yang dikreditkan ke akaun bank penerima, menggunakan kaedah baucar tunai dan serahan tunai di cawangn LZS di seluruh negeri,” katanya kepada pemberita selepas Program Agihan Perdana Bantuan Ramadan dan Syawal 2022 di Masjid Tengku Ampuan Jemaah, Bukit Jelutong di sini hari ini.

Mohd Sabirin berkata tahun ini, daerah Klang dan Petaling mencatat jumlah agihan tertinggi dengan masing-masing sebanyak RM5.189 juta dan RM5.186 juta kepada 11,232 serta 11,186 orang asnaf fakir, miskin dan mualaf.

“Kuala Selangor mengagihkan bantuan RM3.029 juta kepada 6,836 asnaf manakala Hulu Langat sebanyak RM4.12 juta kepada 8,832 asnaf.

“Seramai 5,044 asnaf di Kuala Langat menerima agihan zakat sebanyak RM2.322 juta, Sabak Bernam RM2.033 juta (4,832 asnaf) manakala Sepang RM1.283 juta (2,773 asnaf),” katanya.

Sementara itu, Mohd Sabirin turut menggalakkan para pengeluar zakat supaya terus menggunakan kaedah pembayaran secara dalam talian memandangkan kaedah tersebut mampu mengurangkan risiko wabak COVID-19 selain lebih cepat dan mudah dilaksanakan. – AlHijrah Online


Lombong emas di Indonesia runtuh

JAKARTA, 27 Februari – Seorang pelombong disahkan terbunuh
dan puluhan lagi tertimbus dalam runtuhan lombong emas haram di Indonesia.

Pasukan penyelamat di pulau Sulawesi bergegas mencari mangsa
yang terselamat dalam runtuhan batu selepas ia menyebabkan tanah runtuh pada
petang semalam.

Sinar Harian melaporkan Sekurang-kurangnya satu mayat
ditemui dan 13 yang lain cedera di kawasan Bolaang Mongondow, Sulawesi Utara,
kata kenyataan.

“Dianggarkan 60 orang tertimbus di bawah runtuhan tanah dan
batu,” kata jurucakap agensi bencana Sutopo Purwo Nugroho.

Nasib kesemua mangsa runtuhan yang masih terperangkap belum
diketahui.


BANJIR KILAT DIJANGKA LANDA ENAM NEGERI DALAM TEMPOH 24 JAM

KUALA LUMPUR: Johor, Melaka, Negeri Sembilan, Pahang, Perak dan Selangor berisiko dilanda banjir kilat dalam tempoh 24 jam, jika berlaku hujan lebat atau ribut petir yang signifikan, menurut Pusat Ramalan dan Amaran Banjir Negara (PRABN) Jabatan Pengairan dan Saliran (JPS).

Notis PRABN yang dikeluarkan pada 5 petang ini memaklumkan, kawasan terlibat di Johor ialah Tangkak sekitar Grisek, Batu Pahat (Sungai Punggor, Minyak Beku, Simpang Kanan, Bandar Penggaram, Peserai, Sri Gading, Tanjung Sembrong dan Simpang Kiri), Kota Tinggi (Johor Lama, Penggerang, Kota Tinggi dan Ulu Sungai Johor).

Daerah lain dan kawasan sekitarnya yang turut terlibat ialah Muar (Ayer Baloi, Sri Menanti, Ayer Hitam, Mukim Bandar, Jalan Bakri, Bandar Maharani dan Bandar Panchor), Pontian (Rimba Terjun, Ayer Masin, Pontian, Ayer Baloi, Api-Api, Benut dan Sungai Pinggan) serta Kluang (Ulu Benut, Rengam dan Machap).

Di Pahang, tiga daerah terlibat iaitu Bera sekitar Bera dan Triang, Maran (Chenor dan Kertau) serta Termeloh (Perak, Bandar Temerloh, Bangau, Sanggang, Lipat Kajang dan Jenderak) manakala di Melaka ialah Melaka Tengah (Umbai dan Telok Mas).

Sementara itu, di Perak daerah dan kawasan sekitar yang dijangka terjejas ialah Perak Tengah (Pasir Salak) dan Negeri Sembilan pula melibatkan kawasan Port Dickson di Mukim Si Rusa, Pekan Lukut, Pekan Jemima dan Mukim Jimah juga dijangka terjejas dari banjir kilat.

Di Selangor, kawasan diramal terjejas adalah Klang (Pekan Pandamaran, Klang, Bandar Klang, Kapar dan Pekan Kapar), Petaling (Damansara, Pekan Hicom, Pekan Batu Tiga, Bandar Shah Alam dan Sungai Buloh), Kuala Langat (Kelanang, Tanjong Duabelas, Bandar, Pekan Chodoi, Pekan Jenjarom dan Telok Panglima Garang) serta Kuala Selangor (Pasangan dan Pekan Bestari Jaya).

Notis kesiapsiagaan itu, dikeluarkan bagi membolehkan semua penduduk terutama di kawasan berisiko berwaspada dengan kemungkinan berlaku banjir kilat dalam tempoh tersebut.


PM garis nilai hidup untuk penjawat awam

PUTRAJAYA – Perdana Menteri Tun Dr Mahathir Mohamad hari ini  menggariskan nilai-nilai hidup – rajin, amanah, berdisiplin dan  bertanggungjawab – yang perlu diterapkan penjawat awam untuk membentuk negara yang berjaya dan dihormati dunia.

Dalam perjumpaan bulanannya bersama warga Jabatan Perdana Menteri di
sini hari ini, Dr Mahathir berkata nilai-nilai itu penting bagi penjawat
 awam yang berada dalam kerajaan sebagai satu jentera yang
dipertanggungjawabkan mentadbir negara dengan baik dan telus.

“Apabila  kita bekerja cukup rajin, ikhlas dan amanah, kalau itu adalah pegangan  kita, kita akan berjaya. Sebaliknya, apabila diberi tanggungjawab, kita abaikan tanggungjawab, tidak bekerja kuat, terlibat dalam rasuah, maka negara tidak mungkin berjaya,” katanya.

Dr Mahathir yang turut menyentuh mengenai lagu “Malaysia Bersih” yang  kali pertama dinyanyikan pada perjumpaan itu, berkata lagu itu penuh  bermakna dan kandungannya wajar diberi perhatian penjawat awam dalam menumpukan usaha kepada pembangunan negara.

Dr Mahathir berkata beliau yakin negara akan terus maju dan berjaya kerana ia ditadbir dengan baik.

Dalam pada itu, Dr Mahathir turut mengingatkan penjawat awam agar tidak menyalah gunakan kuasa kerana setiap daripada mereka mempunyai kuasa walaupun hanya bertugas sebagai budak pejabat.

Beliau mengimbas kisah pada zaman penjajahan British mengenai seorang budak pejabat yang bertugas dengan seorang majistret yang terlibat dengan rasuah.

“Dia boleh tentukan sama ada majistret lapang atau tidak untuk berjumpa  dengan orang. Itu kuasa yang kecil tetapi dengan kuasa itu sahaja dia boleh dapat duit, dia ada kongsi sedikit dengan majistret.

Ini tidak harus dilakukan oleh kita. Walaupun kuasa itu kecil, kita sudah  mula salah gunakan kuasa dan itu bukanlah sesuatu yang dialu-alukan oleh  kita,” katanya. – SINAR HARIAN


TUKAR KREDIT EBELIARAHMAH KEPADA TUNAI, SEGELINTIR PENERIMA JADI MANGSA TIPU

KUALA LUMPUR: Padah cuba menukar kredit eBeliaRahmah kepada wang tunai, segelintir penerima bantuan menjadi mangsa penipuan pihak yang kononnya menyediakan ‘perkhidmatan’ bagi tujuan tersebut, di platform media sosial.

Seorang penuntut sebuah universiti awam yang hanya mahu dikenali sebagai Nur, 20, merupakan salah seorang mangsa yang mendapati RM200 kredit diterimanya melalui program tersebut, lesap sekelip mata apabila terpedaya dengan ‘perkhidmatan’ palsu yang ditemuinya di laman Twitter.

Berkongsi pengalaman malangnya terjebak modus operandi itu kepada Bernama, Nur berkata telah memilih untuk mendapatkan wang tunai bagi melunaskan yuran pengajian, kerana beliau tidak menerima apa-apa pinjaman atau pembiayaan pengajian, selain untuk kegunaan keperluan harian.

Beliau berkata oleh kerana dana yang dimasukkan dalam akaun e-dompet miliknya tidak boleh dipindahkan kepada akaun bank, beliau telah mencari cara untuk menukarnya kepada wang tunai di Twitter, yang akhirnya mendatangkan kerugian kepada dirinya.

“Saya cari ‘ebelia service’ dan ‘ebelia cash’ (di Twitter).  Memang ramai orang buat,” katanya.

Nur kemudian menceritakan telah terjumpa satu pemilik akaun yang menyediakan perkhidmatan itu, dan telah berkomunikasi dengannya untuk meneruskan transaksi, sebelum menyedari dirinya ditipu.

“Malam itu selepas pindahkan dana eBelia kepada dia, dia tangkap layar dan hantar pesanan dekat saya, katanya sistem sibuk dan dia tidak boleh pindahkan wang semula kepada akaun saya.

“Memandangkan dia ada bagi bukti dekat ciapan Twitter dia, yang dia dah tolong ramai orang, saya tak syak pula dia tu scammer,” katanya.

Remaja itu berkata beliau hanya menyedari dirinya ditipu apabila mendapati akaun Twitter yang berurusan dengannya itu, tidak lagi aktif pada keesokan harinya, dan beliau masih tidak menerima pindahan wang tunai ke dalam akuan bank miliknya seperti yang dijanjikan.

Sementara itu, Sophia, 19, penuntut sebuah universiti awam berkata beliau mengetahui ada dalam kalangan penuntut universiti itu, turut menukar kredit eBeliaRahmah kepada wang tunai.

“Ini kerana mereka perlukan wang tunai untuk berbelanja dan mereka  perlu membayar RM10 untuk perkhidmatan ini. Mereka hanya pilih orang yang dikenali untuk perkhidmatan ini supaya tidak ditipu,” katanya yang akan memanfaatkan bantuan kerajaan itu, untuk membeli buku dan barang keperluan lain.

Melalui tinjauan platform media sosial, Bernama mendapati terdapat banyak iklan yang menawarkan perkhidmatan menukar kredit eBeliaRahmah kepada wang tunai, sama ada secara percuma atau mengenakan bayaran sehingga RM15 bagi satu transaksi.

Namun apa yang menyedihkan, selain Nur, ramai juga penerima mendedahkan menjadi mangsa penipuan modus operandi itu, apabila kredit yang dipindahkan kepada pihak ketiga itu tidak diterima semula ke dalam akaun bank mereka dalam bentuk wang tunai.

Bernama telah menghubungi Kementerian Kewangan untuk mengesahkan sama ada penipuan melibatkan program eBeliaRahmah berlaku, dan kementerian itu melalui jawapan bertulis, mengakuinya perkara itu ada berlaku.

Program eBeliaRahmah merupakan inisiatif kerajaan yang diumumkan di bawah Belanjawan 2023, bagi memupuk budaya pembayaran tanpa tunai dalam kalangan belia, selain meringankan beban kewangan golongan belia berusia antara 18 hingga 20 tahun dan pelajar Insititut Pengajian Tinggi sepenuh masa.

RM200 yang dikreditkan kepada akaun e-dompet kira-kira dua juta penerima bermula 26 Jun lepas melalui program itu, untuk digunakan bagi pembelian fizikal di premis perniagaan melalui penyedia perkhidmatan e-dompet yang terlibat iaitu Boost, Setel dan Touch n Go eWallet.

Dalam terma dan syarat program tersebut, telah dinyatakan bahawa bantuan berjumlah RM200 itu, tidak boleh ditunaikan atau dipindahkan kepada akaun lain dan tindakan akan diambil sekiranya penerima didapati melakukan sedemikian.–AlHijrah Online


PENDUDUK NEW YORK GEMPAR KREN TERBAKAR, TUMBANG

NEW YORK: Komponen daripada sebuah kren pembinaan tumbang dan terkena bangunan bersebelahan sebelum serpihan konkritnya jatuh ke jalan raya, dalam kejadian di Midtown Manhattan, di sini semalam.

Kren yang runtuh kira-kira jam 7.30 pagi semalam waktu tempatan mencederakan enam orang, termasuk dua anggota bomba.

Timbalan Ketua Bomba New York City Joseph Pfeifer berkata, kejadian berlaku apabila kren berkenaan sedang mengangkat 16 tan konkrit sebelum kabelnya menjadi tidak stabil lalu mencetus kebakaran.

Pengendali kren itu juga memaklumkan dia cuba untuk memadamkan kebakaran itu namun api terus menyambar hingga dia terpaksa meninggalkan kren tersebut.

“Pengendali kren dapat keluar dengan selamat. Siasatan lanjut sedang dijalankan pihak kami,” katanya.

Sementara itu, pegawai Majlis Perbandaran Manhattan memaklumkan siasatan awal mendapati tiada unsur jenayah yang berlaku.

Terdahulu tular beberapa rakaman video memaparkan aksi dramatik bahagian kren itu melanggar bangunan kaca pencakar langit di seberang jalan sebelum mencetuskan panik penduduk yang kemudiannya lari menyelamatkan diri daripada serpihan yang jatuh.

Pada 2016, sebuah kren tumbang di Lower Manhattan semasa angin kencang dan salji hingga meragut satu nyawa.—AlHijrah Online


Semua pihak perlu akur titah sultan

SHAH ALAM – Menteri Besar Selangor menggesa semua pihak menginsafi
serta akur titah Sultan Selangor, Sultan Sharafuddin Idris Shah yang
mahu rakyat terutama bukan beragama Islam menghentikan perbuatan
mempersendakan keperibadian Rasulullah SAW serta mencemar kesucian
Islam.

Amirudin Shari berkata, perbuatan menghina keperibadian Rasulullah
SAW jelas satu tindakan jelik yang akan menjejaskan keharmonian serta
perpaduan di negara ini.

“Saya menjunjung kasih titah Duli Yang
Maha Mulia Sultan Sharafuddin Idris Shah berhubung isu penghinaan
terhadap junjungan besar kita Nabi Muhammad SAW.

“Titah baginda sultan dizahirkan seusai perbincangan Mesyuarat Dewan Diraja Selangor semalam,” katanya dalam satu kenyataan.

Beliau turut mengulangi pendiriannya yang mengecam sekeras-kerasnya segala bentuk penghinaan kepada Nabi Muhammad SAW.

Menurutnya,
 perbuatan terbabit harus dihentikan serta-merta supaya tidak
mendatangkan kejadian tidak diingini sehingga mengugat kesentosaan
negeri.

“Saya gesa pihak berkuasa termasuklah Polis Diraja
Malaysia (PDRM) dan Jabatan Peguam Negara untuk mengambil tindakan
sewajarnya terhadap pihak yang tidak bertanggungjawab dalam isu ini,”
katanya.

Terdahulu, Sultan Selangor, Sultan Sharafuddin Idris
Shah menzahirkan rasa kecewa dengan perbuatan menghina keperibadian
junjungan besar Rasulullah SAW oleh segelintir golongan bukan Islam
sejak kebelakangan ini.

Titah baginda, kejadian penghinaan
terhadap Rasulullah SAW serta isu-isu yang mencemar kesucian agama Islan
 kerap kali berlaku dan telah sampai ke tahap mencabar kesabaran umat
Islam.

Dalam titah itu, baginda turut mengingatkan umat Islam agar tidak mencemuh agama dan kepercayaan orang bukan Islam. – SINAR ONLINE


KONTRAKTOR LADANG SAWIT RUGI RM99,855 DITIPU TAWARAN KERJA

JEMPOL: Seorang kontraktor ladang sawit kerugian RM99,855 selepas ditipu tawaran kerja menerusi Facebook, pada Sabtu lepas.

Ketua Polis Daerah Jempol, Superintendan Hoo Chang Hook, berkata lelaki berusia 21 tahun dari Bahau itu, pada mulanya melayari laman Facebook sebuah syarikat dan menghubungi nombor telefon yang tertera melalui aplikasi Whatsapp.

Katanya, mangsa kemudian ditawarkan menyertai syarikat terbabit dan diberitahu akan mendapat pendapatan lumayan.

“Mangsa diberi satu pautan laman web dan diminta memuatnaik aplikasi Amazon Go dengan diberikan nama pengguna dan kata laluan.

“Kerja yang dimaklumkan kepada mangsa adalah membeli barang yang ada diiklankan di dalam aplikasi berkenaan dan membuat bayaran ke ejen perkhidmatan pelanggan melalui talian Whatsapp, 01121783776,” katanya.

Jelasnya, setiap barangan yang dibeli perlu berurusan dengan ejen perkhidmatan pelanggan tersebut dan bayaran dilakukan ke akaun-akaun yang telah dinyatakan oleh ejen berkenaan.

Chang Hook berkata, mangsa akan menerima mata ganjaran setiap kali membuat pembayaran dan mata ganjaran boleh dilihat di dalam aplikasi yang dimuat naik mangsa.

Katanya, mangsa membuat 60 kali pembelian dan dimaklumkan akan menerima RM147,433 yang akan dimasukkan kedalam akaun bank mangsa.

“Mangsa membuat sebanyak 24 transaksi pembelian dari 6 November hingga 8 November lalu melalui tiga akaun bank berbeza.

“Dia menyedari menjadi mangsa penipuan selepas diminta membuat pembayaran RM20,000 bagi proses mendapatkan jumlah wang yang bakal diterimanya,” katanya.

Mangsa turut meminjam RM25,000 daripada kakaknya bagi membuat pembelian barang namun tidak menerima apa-apa pulangan dari pembelian tersebut.

Chang Hook berkata, mangsa membuat laporan di Balai Polis Bahau, semalam dan kes disiasat mengikut Seksyen 420 Kanun Keseksaan.

“Semakan polis mendapati akaun digunakan suspek sudah mempunyai rekod penipuan tawaran kerja dalam talian,” katanya. – AlHijrah Online


ANWAR DIMINTA KE BUKIT AMAN ESOK

KUALA LUMPUR: Presiden Parti Keadilan Rakyat (PKR) Datuk Seri Anwar Ibrahim diminta untuk hadir memberi keterangan di Pejabat Unit Siasatan Jenayah Terkelas (USJT), Jabatan Siasatan Jenayat, Bukit Aman pada Jumaat, 16 Oktober.

Arahan itu bagi membantu siasatan ke atas penyebaran senarai nama 121 ahli parlimen yang didakwa menyokongnya.

Pengarah Siasatan Jenayah Bukit Aman, Datuk Huzir Mohamed berkata, setakat ini sebanyak 113 laporan polis diterima mengenai perkara tersebut.

“Siasatan diklasifikasikan di bawah Seksyen 5050 (b) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan hari ini.

Huzir dalam pada itu berkata bagi menjamin kesejahteraan dan keharmonian masyarakat, PDRM menggesa orang ramai agar tidak membuat, menerbitkan, atau mengedarkan apa-apa kenyataan, khabar angin atau berita yang mempunyai kecenderungan mencetuskan suasana tidak harmoni, pepecahan, perasaan pemusuhan yang boleh menggugat ketenteraman serta keselamatan awam. — AlHijrah Online.


INDIVIDU TULAR TENDANG GELANDANGAN DIBURU POLIS, DBKL

KUALA LUMPUR: Dewan Bandaraya Kuala Lumpur (DBKL) akan menyiasat kejadian individu menendang seorang gelandangan dalam video tular dipercayai berlaku di hadapan pusat beli belah Lot 10, Bukit Bintang, di sini.

Datuk Bandar Kuala Lumpur Datuk Mahadi Che Ngah berkata, tindakan akan diambil jika individu berkenaan merupakan kakitangan DBKL.

“Pihak DBKL sedang menyiasat dan jika ia melibatkan kakitangan DBKL, pihak kami akan mengambil tindakan sewajarnya terhadap beliau,” katanya pada Ahad.

Baru-baru ini tular sebuah video di media sosial menunjukkan seorang gelandangan ditendang di bahagian perut sehingga terjatuh oleh seorang lelaki dipercayai ketika operasi pembersihan dijalankan pada 14 Januari lalu.

Dalam video tersebut turut menunjukkan pekerja pembersihan Alam Flora yang sedang mengutip sampah.

Bagaimanapun, sumber daripada Alam Flora menafikan bahawa individu yang menyepak gelandangan itu bukan kakitangannya.

Sementara itu, Ketua Polis Daerah Dang Wangi ACP Noor Dellhan Yahaya memaklumkan pihaknya telah memulakan siasatan dan sedang memburu individu melakukan perbuatan tersebut.–AlHijrah Online


TV ALHIJRAH, MALAKAT MALL KERJASAMA BANTU EKONOMI UMMAH

CYBERJAYA: Kerjasama AlHijrah Media Corporation (TV AlHijrah) dan Malakat Mall Sdn Bhd (Malakat Mall) adalah jalinan kerjasama ummah yang akan membantu meningkatkan ekosistem ekonomi Muslim.

Ia juga selari dengan aspirasi pihak terbabit membantu usahawan industri kecil dan sederhana (IKS) Muslim melalui pasaran runcit di pusat beli-belah itu yang menghimpunkan pelbagai produk Muslim di bawah satu bumbung.

Ketua Pegawai Eksekutif AlHijrah Media Corporation, Namanzee Harris berkata kerjasama itu berpotensi memacu pembangunan ekonomi ummah di dalam dan luar negara.

“Kita melihat ekosistem yang Malakat Mall create (bentuk) itu merupakan satu potensi dan peluang yang TV AlHijrah ingin bersama.

“Melalui Malakat Mall, ramai vendor-vendor Muslim dan produk-produk Muslim akan ada dalam satu ekosistem yang mana kita (TV AlHijrah) akan sediakan ruang pemasaran,” katanya selepas majlis menandatangani memorandum persefahaman (MoU) kolaborasi strategik di antara Malakat Mall dan AlHijrah Media Corporation di Kompleks Brainy Bunch di sini hari ini.

Majlis MoU disempurnakan Namanzee mewakili TV AlHijrah dan Ketua Pegawai Eksekutif Malakat Mall, Mohd Fadzil Hashim.

Melalui MoU itu, kedua-kedua pihak akan berkongsi platform dan menggalakkan kerjasama dalam bidang tertentu, antaranya meliputi pemasaran produk/vendor Malakat Mall yang akan dibuka pada 1 Mac ini; pembangunan protokol internet kandungan baharu seperti drama, filem dan program pendidikan.

Kolaborasi strategik  itu juga akan membabitkan pembangunan aplikasi kandungan Islamik dan media baharu seperti Aflix.

Sementara itu, Mohd Fadzil berkata, kerjasama itu akan menyebarluaskan lagi maklumat terkini mengenai perjuangan pusat beli belah itu untuk menyediakan ruang kepada usahawan Muslim membina perniagaan di Malakat Mall.

Katanya, usahawan yang membawa produk ke Malakat Mall akan dibimbing secara tersusun dan sistematik sehinggalah menjadi jenama pilihan utama masyarakat di negara ini.

“Jalinan kerjasama dengan AlHijrah diharap usahawan terbabit mempromosikan produk dan perkhidmatan mereka dengan lebih luas lagi,” katanya. — AlHijrah Online


WAJIB PAKAI FACEMASK WALAUPUN MEMAKAI NIQAB

KUALA LUMPUR: Pemakaian pelitup hidung dan mulut atau ‘facemask’ adalah wajib bagi semua orang semasa berada di tempat awam, termasuk juga mereka yang memakai niqab atau pelindung muka.

Menteri Kanan (Keselamatan), Datuk Seri Ismail Sabri Yaakob berkata, kegagalan individu untuk memakai ‘facemask’ di tempat awam akan dikenakan tindakan di bawah Akta Pencegahan dan Pengawalan Penyakit Berjangkit 1988 atau Akta 342.

“Tidak boleh menjadikan alasan (bagi yang memakai niqab atau pelindung muka) untuk tidak memakai ‘facemask’.

“‘Facemask’ adalah diwajibkan, jika tidak, ianya tetap salah di bawah Akta 342,” katanya.

Ismail Sabri mengulas semasa sidang media hari ini semasa ditanyakan oleh wartawan tentang adakah wajib bagi pemakai niqab untuk memakai ‘facemask’ di bawah niqab.

Sebelum ini, polis menjalankan siasatan terhadap selebriti, Noor Neelofa Mohd Noor yang didakwa mengenakan niqab tanpa memakai pelitup muka semasa hadir ke Kompleks Mahkamah Seremban pada Khamis lalu.—AlHijrah Online


ADVOKASI KESEDARAN BAHAYA BASIKAL LAJAK LIBATKAN IBUBAPA: JKJR

KUANTAN: Program advokasi kesedaran bahaya penggunaan basikal lajak oleh Jabatan Keselamatan Jalan Raya (JKJR) akan turut melibatkan golongan ibu bapa dalam usaha membanteras kegiatan itu.

Ketua Pengarahnya Mohd Nasri Ishak berkata penglibatan ibu bapa dalam program itu perlu kerana mereka adalah orang paling dekat berperanan mengawasi pergerakan anak-anak mereka.

“Mereka (ibu bapa) mampu memainkan peranan dalam mempengaruhi anak-anak supaya tidak terjebak dengan aktiviti basikal lajak yang membahayakan nyawa kerana aspek keselamatan basikal itu tidak dipatuhi.

“Program advokasi ini akan diadakan di sekolah dan kawasan perumahan yang dikenal pasti menjadi lokasi tumpuan kanak-kanak dan remaja bermain basikal lajak,” katanya.

Mohd Nasri berkata demikian pada sidang media selepas melancarkan Modul Pendidikan Keselamatan Jalan Raya Sekolah Rendah Peringkat Negeri Pahang di Sekolah Kebangsaan Bunut Rendang di sini, hari ini.

Modul pendidikan itu mula diperkenalkan pada tahun ini, dengan pendedahan aspek keselamatan jalan raya kepada murid diselitkan dalam subjek Bahasa Melayu untuk tempoh dua jam setiap bulan.

Beliau juga menasihatkan ibu bapa untuk lebih peka dengan perubahan yang dilakukan pada basikal milik anak mereka untuk dijadikan basikal lajak, yang jelas tidak mematuhi undang-undang.

“Penggunaan basikal lajak bukan hanya membahayakan mereka yang menunggangnya, tetapi juga kepada pengguna jalan raya lain kerana berisiko menyebabkan kemalangan yang boleh berakhir dengan kematian,” katanya. — BERNAMA


TIGA NIKMAT 2020 YANG DIPINJAM OLEH-NYA

Ada yang bertanya saya, “Apakah kenangan yang paling terkesan di hati YB sepanjang 2020?”

Memikirkan jawapannya, saya termanggu sebentar.

Sepanjang ingatan saya, ada 3 perkara yang betul-betul memberi kesan kepada hati saya sepanjang 2020. Saya lebih senang memanggilnya “nikmat”. 3 nikmat yang dipinjam oleh-Nya kepada saya.

NIKMAT MEMBERI

Pertama, nikmat memberi. Alhamdulillah, ini nikmat terbesar pada diri saya. Bermula Mac hingga Disember 2020, saya menggerakkan inisiatif #MusaadahCOVID19 yang telah mengagihkan sejumlah RM365.5 juta kepada 12 kelompok sasar di seluruh Malaysia.

Ini tidak termasuk agihan bulanan zakat kepada asnaf Wilayah Persekutuan yang mencecah RM623.6 juta dan lain-lain. Insya-Allah, saya akan keluarkan Kad Laporan Mac – Disember 2020 Jabatan Perdana Menteri (Hal Ehwal Agama) untuk penelitian semua rakyat Malaysia.

Rasa satu kepuasan yang amat mendalam apabila melihat sendiri aliran keluaran wang zakat, sedekah, wakaf dan lain-lain kepada mereka yang memerlukan. Saya tidak ada apa-apa kepentingan melainkan rasa tanggungjawab untuk memastikan setiap bantuan disampaikan seluasnya, diaudit dengan teliti dan menggembirakan isi keluarga penerima dengan bantuan daripada kerajaan.

Dari Perlis hingga ke Sabah. Rasa hilang penat apabila melihat wajah anak-anak kecil tersenyum gembira menerima sumbangan kami. Jika saya ada 25 jam dalam sehari, sudah pasti akan saya manfaatkan sebahagian besarnya untuk turun ke lapangan untuk mengagihkan bantuan.

Ya, adakalanya saya tidak sempat turun sendiri menyampaikan bantuan atas faktor kekangan masa dan beberapa keutamaan lain. Namun, saya tetap pastikan bantuan tersebut sampai kepada penerima. Terima kasih JAKIM, MAIWP, JAWHAR, TH, YWM, YaPEIM, YADIM dan PPZ-MAIWP atas usaha keras saban hari tanpa henti menyalurkan bantuan ke seluruh Malaysia.

Seringkali saya ulang bahawa saya selaku Senator, tidak ada kawasan khusus. Justeru, kawasan saya ada seluruh Malaysia. Ini bukan sekadar retorika kata, tetapi ikhlas daripada lubuk hati saya.

NIKMAT MENTADBIR

Kedua, nikmat mentadbir. Saya akui, tugas yang dipikul sekarang memang mencabar. Namun, saya sudah tanamkan azam untuk melaksanakan apa yang terbaik untuk agama, bangsa dan Negara dalam tempoh ini.

Alhamdulillah, bagi yang mengikuti perkembangan yang saya kongsikan di semua media sosial saya (Facebook, Instagram, Twitter, Youtube dan Telegram Messenger), banyak perubahan yang telah dilaksanakan dalam tadbir urus hal ehwal Islam di peringkat Persekutuan. Saya akan kongsikan lebih lanjut dalam Kad Laporan Mac – Disember 2020 Jabatan Perdana Menteri (Hal Ehwal Agama) pada awal Januari 2021.

Menerima amanah dalam tempoh getir pandemik COVID-19 sememangnya pengalaman yang baharu buat saya. Saya bersyukur kepada Allah SWT kerana mengurniakan saya pasukan yang cukup baik terdiri daripada agensi-agensi di bawah tanggungawab saya yang banyak membantu. Terima kasih kepada TV Alhijrah, jua media-media semasa lain kerana sentiasa menyalurkan maklumat yang sahih kepada rakyat Malaysia berkenaan urusan hal ehwal Islam di peringkat Persekutuan. Insya-Allah nanti saya akan adakan majlis penghargaan khas untuk media.

Saya juga punya rakan sekerja yang amat memahami dan kami saling melengkapi. Terima kasih YB Ustaz Marzuk, Timbalan Menteri yang sentiasa serius apabila kami berbicara soal ummah. Sentiasa ada sebagai teman berbual ketika kami bergurau senda. Sentiasa memberikan kepada saya buah fikiran yang bernas untuk masa depan Malaysia. Uhibbuka fillah.

NIKMAT BERMUHASABAH

Ketiga, nikmat bermuhasabah. Sungguh, di celah kesibukan setiap hari, ada sahaja waktu sedetik dua untuk saya bermuhasabah akan kekurangan diri. Hati saya mudah terusik melihat kesusahan rakyat di luar sana. Setiap waktu saya berfikir dan berbincang tentang bagaimana lagi penambahbaikan dalam tadbir urus hal ehwal Islam boleh dilaksanakan untuk maslahah umat Islam dan rakyat Malaysia amnya. Ada sahaja cadangan yang bernas, terus kami laksanakan!

Kejian, perlian, fitnah dan kecaman hakikatnya adalah asam garam dalam dunia ini. Ia hanya membuatkan saya lebih bersemangat untuk bekerja kerana-Nya. Saya maafkan semuanya. Saya memandang positif kesemuanya kerana Allah Maha Mengetahui dan Maha Adil. Saya amat hargai setiap kritikan membina kepada saya untuk masa depan yang lebih baik bagi umat Islam. Tempoh yang berbaki untuk saya, hanya akan dimanfaatkan untuk ummah.

Saya akhiri coretan ringkas ini dengan doa Saidina Abu Bakr al-Siddiq tatkala dipuji,

اللَّهُمَّ أَنْتَ أَعْلَمُ مِنِّى بِنَفْسِى وَأَنَا أَعْلَمُ بِنَفْسِى مِنْهُمْ اللَّهُمَّ اجْعَلْنِى خَيْرًا مِمَّا يَظُنُّوْنَ وَاغْفِرْ لِى مَا لاَ يَعْلَمُوْنَ وَلاَ تُؤَاخِذْنِى بِمَا يَقُوْلُوْنَ

Ya Allah, Engkau lebih mengetahui keadaan diriku daripada diriku sendiri dan aku lebih mengetahui keadaan diriku daripada mereka yang memujiku. Ya Allah, jadikanlah diriku lebih baik dari yang mereka sangkakan, ampunilah aku terhadap apa yang mereka tidak ketahui dariku, dan janganlah menyeksaku dengan kata-kata mereka.(Riwayat al-Baihaqi dalam Syu’abul Iman, 4/228, no. 4876)

Jika 2020 berulang kembali, apa yang ingin saya lakukan?

Tidak ada apa-apa yang ingin lakukan melainkan terus positif dan menggiatkan kerja untuk ummah kerana saya tahu aturan-Nya adalah yang terbaik!

Tekad dan azam saya semoga sinar 2021 ini, agensi lslam terus gah dan izzah dalam memartabatkan lslam dengan penuh harmoni dan kasih sayang.

Akhukum fillah. — AlHijrah Online

PENULIS ADALAH MENTERI DI JABATAN PERDANA MENTERI (HAL EHWAL AGAMA)

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


DARURAT: PRN SARAWAK DITANGGUHKAN

PUTRAJAYA: Pilihan Raya Umum Dewan Undangan Negeri (PRN) Sarawak tidak akan diadakan sepanjang tempoh darurat berkuatkuasa kecuali jika ditamatkan lebih awal.

Dalam satu kenyataan Pejabat Perdana Menteri, jemaah menteri bersetuju untuk menasihati Seri Paduka Baginda Yang di-Pertuan Agong agar memperkenankan Proklamasi Darurat bagi seluruh negeri Sarawak setelah darurat yang berkuatkuasa pada masa ini berakhir pada 1 Ogos 2021.

“KDYMM Seri Paduka Baginda Yang di-Pertuan Agong setelah berunding dengan Kerajaan Negeri Sarawak telah memperkenankan Proklamasi Darurat bagi seluruh negeri Sarawak yang akan mula berkuatkuasa pada 2 Ogos 2021 hingga 2 Februari 2022,” dalam kenyataan tersebut.

Jelasnya, Proklamasi Darurat di seluruh negeri itu perlu diisytiharkan untuk menangguhkan PRN Sarawak bagi mengelakkan penularan COVID-19 menjadi lebih serius.–AlHijrah Online


TABUNG HAJI INSTITUSI TUNGGAL LUNASKAN ZAKAT PENDEPOSIT

KUALA LUMPUR: Umat Islam tidak perlu khuatir dengan tanggungjawab mereka melunaskan zakat apabila menyimpan di Lembaga Tabung Haji (TH), menurut pakar ekonomi dari Putra Business School Prof Dr Ahmed Razman Abdul Latiff.

Beliau berkata hal ini kerana TH telah memainkan peranan mengurus tanggungjawab itu setiap tahun yang sekali gus menjadi antara kelebihan membuat simpanan di agensi pengurusan haji berkenaan kerana ia dijamin 100 peratus simpanan selamat oleh kerajaan.

“Simpanan di TH mempunyai kelebihan tersendiri khususnya kepada umat Islam di Malaysia berbanding dengan mana-mana bank, institusi kewangan atau pelaburan lain.

“Malah TH menjadi satu-satunya institusi kewangan membayarkan zakat bagi pihak pendeposit dan mereka (penyimpan) tidak perlu lagi mengeluarkan zakat ke atas simpanan termasuk agihan keuntungan yang diterimanya,” katanya kepada Bernama, baru-baru ini.

Ahmed Razman berkata berdasarkan terma dan syarat kontrak “Wakalah” akaun simpanan TH, penyimpan yang membuka akaun di institusi kewangan Islam itu secara langsung telah melantik TH sebagai wakil untuk menguruskan wang mereka dalam akaun.

“Umum sedia maklum bahawa zakat adalah wajib dikeluarkan ke atas simpanan pelaburan individu. Institusi pelaburan boleh membayarkan zakat bagi pihak pelabur berdasarkan konsep ‘khultoh’ (harta bercampur), zakat tidak dikira berdasarkan baki simpanan setiap individu.

“Akan tetapi jika pihak institusi pelaburan tidak membayar zakat, maka zakat wajib dilunaskan oleh individu sendiri berdasarkan baki simpanan masing-masing.

“Contohnya, jika seseorang memiliki simpanan pelaburan yang telah cukup syarat wajib melunaskan zakat dan menerima dividen sebanyak lima peratus, maka dia perlu membayar 2.5 peratus zakat ke atas simpanannya menjadikan keuntungan bersih diterima ialah 2.5 peratus,” katanya.

Mengulas lanjut, Ahmed Razman berkata agihan keuntungan kepada penyimpan adalah selepas mengambil kira zakat sebagaimana terkandung dalam terma serta syarat kontrak Wakalah antara TH dengan pendeposit TH.

“Sebagai contoh, agihan keuntungan 3.1 peratus diterima bagi 2021 ialah jumlah bersih dan pendeposit tidak perlu lagi mengeluarkan wang simpanan untuk membayar zakat ke atas simpanan mereka di TH.

“Sejumlah RM100 juta telah diperuntukkan TH bagi melunaskan zakat kepada semua Majlis Agama Islam Negeri-Negeri,” katanya sambil menambah, tidak semua institusi pelaburan patuh syariah membayarkan zakat bagi pihak pelaburnya.

Berdasarkan laman web TH, kewajipan TH melunaskan zakat bagi pihak pendeposit ialah selaras dengan keputusan Persidangan Jawatankuasa Fatwa Majlis Kebangsaan Bagi Hal Ehwal Agama Islam Malaysia Kali ke-17 pada 3 Mei 1979.

Sementara itu, Pensyarah Kanan Jabatan Syariah dan Pengurusan Akademi Pengajian Islam Universiti Malaya Dr Ahmad Sufian Che Abdullah berkata TH ialah satu institusi kewangan yang agak ’unik’ kerana tidak mempunyai pemegang saham.

Seperti institusi kewangan lain, Ahmad Sufian berkata pendeposit TH dianggap sebagai “pemegang saham” institusi itu dengan mewakilkan kepada pihak pengurusan untuk menguruskan pelaburan, ibadah haji, pengagihan keuntungan dan agihan zakat.

“Dengan ini, urusan agihan zakat TH bagi pihak pendeposit lebih dekat dengan masyarakat seterusnya meyakinkan pendeposit terhadap urusan agihan zakat perniagaan zakat mereka,” katanya.

Dalam konteks fiqh pula, Ahmad Sufian menjelaskan oleh sebab kedudukan pendeposit dilihat seperti pemegang saham, maka zakat terhadap keuntungan TH telah menyucikan harta pendeposit secara langsung.

Menurutnya, TH tetap berbeza daripada institusi kewangan lain kerana ia bersumbermodalkan deposit pelanggan, selain diasaskan atas tujuan  membantu ekonomi umat Islam.

“Dengan lebih RM3 bilion setahun (pendapatan TH pada 2021), dengan kadar zakat setelah ditolak kos operasi lebih RM100 juta setahun, maka sumbangan zakat umat Islam melalui perniagaan TH dalam pelbagai bidang memberi kesan signifikan kepada sosioekonomi umat Islam.

“Dengan jumlah itu, sudah tentu tidak ada mana-mana institusi kewangan Islam sepenuhnya di Malaysia yang mampu membayar zakat sebanyak itu buat masa ini di Malaysia.  Ia berbeza dengan tabungan dalam unit amanah yang pihak pelabur perlu membayar zakat sendiri.

“Jika dikira atas kapasiti individu, mungkin sesetengah deposit individu tidak cukup jumlah nisab untuk membayar zakat. Tapi dengan terkumpulnya wang semua pendeposit dan dibayar zakat perniagaan, maka kutipan zakat dapat dilakukan terhadap entiti pelaburan itu sendiri,” katanya.

Beliau turut mencadangkan agar pihak pengurusan zakat TH melakukan kerjasama lebih efektif dengan Majlis Agama Islam Negeri bagi mempelbagaikan program agihan seperti program usahawan asnaf dan program pinjaman Qard Hasan terhadap B40. –AlHijrah Online